Kawlram Ralkap In Kachin Naupai Kap That - Chinland Today Media\nKawlram Ralkap In Kachin Naupai Kap That\nJanuary 26, 2012 6:22 am·1 comment\nKachin News | January 26\nBurma Campaign UK (BCUK) cun January 11, tlawngkaini thum ah Kachin State ih minu naupai neilai cu Kawlram ralkap pawl in an kahthah thu a phuang.\nThuthangca in a tarlan dan ahcun Mangshang Ying Wang (Kachin minu) thlali ihupa naupai nei cu Ye Min Twi, Ko KO Latt le Colonel Htun Naing pawl ih hohami Battalion 58, Kawrlam cozah ralkap pawl in Hpakan Road ah Jaunary 11, nazi 9:0am ah an kap ih zato ah zohkhen a sihnu ih a thih thu BCUK in a tarlang. Minu dang, Gawlu Seng Hkawn khal an kahngah ruangah hliamhma nasa zet in a tuar ve ih zato ah zohkhen a si.\n“ EU ih Baroness Ashton in Kawlram President U Thei Sein cu remthatawknak a fehpi vivo ruangah ‘mihnuaisen/miraltha’ tiih a rak kawh lai ah a ralkap pawl in le hriamhei keng cu rello minu naupai neilai rori an kap cu a si hi.” tiah Burma Campign Uk Manager, Zoya Phan cun a rel.\nZoya Phan cun, “Kawlram ah thuthang duhum le lungawium zetzet theih ding a um konan thuthangtha hnak cun thuthangsia a tam sawn thotho lai. Tu hi ram dang dang pawl in Kawlram cu a sinak diktak an hmuh ih an theih fian sinsin theinak ding ah cun a tawk tuk ding.” tiah a rel bet.\n‘Kum 2010, June thla ihsin Kawlram cozah cun Kachin Independence Organization (KIO) thawn kahawk-nak um nawn lo ding in remnak an rak tuah zo nan Kawlram cozah ralkap pawl cun mipi sualnak neilo le hriamhrei neilo 50,000 lenglo cu umnak nei lo in a tuah zo a si. Cuvek lakah Kawlram cozah cun ram dang ihsin hi harsatnak tawng pawl bawmnak a pek duhmi khal an siang cuang lo.’ tiah thuthangca in atarlang.\nZoua Phan cun, “ Kachin State sung ih kahawknak um theumi cu a tan sal leh zo. Harsatnak tawngtu pawl bawmnak le a um cuang fawn lo. Hivek thu in EU (Europian Union) cu Kawlram hnenah ralthuam an zuar mi pawl a zuar vivo lonak ding ih kamtu a si tengteng a tul. Hriamhrei keng le silo minu betbet an kap cu EU in teh ziang hmanah a ruat lo maw si? Kawlram in lailak-hrilawknak a neih dingmi khal ah hivek ih thil a cang vivo a si ahcun buainak nasa tak in a suak lai ding.” tiah a telh bet.\nKawlram ah hivek in dan lo tak ih mipi kaptu ralkap le an hotu pawl parah dan tatnak a um dahlo ih curuangah hmailam khalah a um vivo lai ding ticu leilung cumthelh lo tluk ih a fiangmi le rel theihmi a si.\nTawngkyi Meipung Zam Puakkuai; Mi 2 Thi\nKan Ram In Misual 2,082 Ngaithiam\non January 26, 2012 at 7:28 am\nHi si ko. Kawlram ralkap theutheu hi cu aw. Kawlram a thleng dang lam aw kan ti ko nan thu hlolak an si ko.


Amai' Hmin Ruangah - Chinland Today Media\nApril 26, 2010 10:24 pm·0 comments\nAmai’ Hmin Ruangah\nZiangahtile Pathian in, “Ka lo tlansan lo dingih ka lo hnong lo ding,” ti’n thu in kam. -Hebru 13:5\n– 1 Siangpahrang 1-2\n– Luka 19:28-48\nHlanlai Israel mi pawl cu an siangpahrang hmaisabik a simi Saul siangpahrang canternak puai ah Gilgal ah an pumkhawm aw (1 San. 11:15). Bawipa cu a minung pawl in siangpahrang an dil ruangah a lung a awi lo. Himi caan ah Samuel in hiti’n tha a pek hngai: “Pathian cun a hmin saal in thu a lo kam ih ziangtik hman ah a lo taanta lo ding. Ziangahtile Amai’ minung si dingah a lo tumtah cia zo a si,” (1Samuel.12:22) a ti.\nKannih Khrih Jesuh zumtu khal Pathian ih “miphun bulce,” kan si (1Pet. 2:9). Pathian cun misual mipalh kan si in thei na’n ziangtik hman ah in hnong lo ding. A fapa Jesuh Khrih thawn pehzomnak kan neih ruangah a dikmi Pathian thawn pehzomnak kan nei thei (1 John 5:20).\nHimi hi sualnak tuahpeh theinak dingah phualam in petu a si lo. Paul in, “Tuah hrimhrim lo ding. Sualnak ahcun kan thi zo ih ziangti’n so a sungah kan um thei nawn ding,” tiah a ti (Rom 6:2). Kanmai’ duhhrilnak in Pathian thawn kan hlat aw thei vekin naihzet in kan pawlkom aw thei. Asinan Pathian in a minung pawl cu ziangtik hman ah a hnong dah lo. Bawipa in, “Ka lo tlansan lo dingih ka lo hnong lo ding,” in ti (Hebru 13:5).\nThinlung hnangam le daite’n kan um thei. Ziangahtile Pathian in Amai’ hmin sunlawihtu dingih a hril mi pawl cu catbaang loin a kilhim. – David Roper\nA Ttongkam cu ziangtluk rintlak so a si,\nAmah cu i kiltu, i Runtu le ka Bawipa;\nA tuu pakhat te hman a hloter lo ding,\nPathian thangtthat, Amah cu in kilkhawitu a si. – Anon\nA thlengh aw dah lo Pathian duhdawtnak sungih bun awmi cu\nzohman in an long thei dah lo ding.


Burma Ram Feh Dan Ding Part 75 - Chinland Today Media\nBurma Ram Feh Dan Ding Part 75\nNew Delhi ih Chin National Day Kan Hman Dan\nTui sun hi kan theih vek in Chin National Day a si ih,hmun kip ah kan hmang cio ding.Cumi lakah Delhi ih kan hman dan a thei duh pawl hrang ah ka run ngan a si.\nDelhi ih CND hi a tlangpi in Chin Students Union hoha nak in kan hmang theu.Tuikum khal cuti tho tho a si.Hiti a si nan Delhi ah hmun hnih ah kan hmang.Midang hmuah hmuah cu Janakpuri veng ah hman a si ih,Teddim ( Zomi )pawl cu a dang ten an hmang.Annih hi India Paihte pawl thawn an hmang tlang.Kan hmang tlang thei lo nan Chin national day an rak hman ve cu a lungawi um tho tho a si.Ziangah tile annih pawl hi a cang cang cun Chin tiawk hman hi duh lo pawl an si.\nCSU hoha nak ih hmang pawl cu Teddim ti lo cu kan si thluh.Mi 1000 lai cu kan khawmaw ding.Chief guest ding hi Mizo MP pawl tla kan hawl nan Mizoram ah an rak um thluh ih,kan hmannak bial ih Vai VIP kan hmang.Guest of honor ah cun Dr.Tint Swe,1990 ih Burma ih MP hril tlin mi tla a si ih cu lo cu kei leh lawyer Van Thio Cin pawl tla kan si.Thupuangtu fala Roslyn Tha Hlei Tial ( Pu Tai Kheng ih fanu ) cun thiam zet in Bumese tong in a hruai.\nDr.Tint Swe ih thu a sim nak ah Burma hi democracy kan si hrih lovi,cui ruangah lungrual tei kan tuan tlang a tul a ti.Kei ih thu ka sim nak ah ,kan mipi pawl tampi ramdang ah nan feh ding ih,cutawk ih sin Burma ih Chin pawl nan run nghilh lokei,nan theih tawk in nan run bom ding.Cuitlun ah tikcu hman thiam uh la,zirnak lam hi thlah uh hlah.Pathian khal thei ring ring uh ka ti.\nLam a phun phun an hmuh hi,hi pawl lakah Matu pawlih khuahlan lam cun lawm a hlawh bik.Fala leh tlangval pawl tlarkhawm in an lam ih mi pahnih,ral phaw keng ve ve cu an sualawk tir.Lam dang dang tla an hmuh ih,hla sak thiam pawl tla ih hla an sak.\nCND hrang ah hin sum tampi a tul ih,CSU hotu pawl in ramdang ihsi tla ih sum an hawl ih.,cu le Delhi ih kohhran pawl hnen tla ah kut an dawh.Budget ah Rs.70,000 lai an hmu thei a si.


Pope Francis ih covid 19 dokhamnak sii thawn pehpar in forhfial nak a nasa tiin sim (January 11, 2022) | Radio Veritas Asia\nPope Francis ih covid 19 dokhamnak sii thawn pehpar in forhfial nak a nasa tiin sim (January 11, 2022)\nPope Francis ih covid 19 dokhamnak sii thawn pehpar in forhfial nak a nasa tiin sim\nKum thar ah Pope Francis cu Vatican le upa pawl hnen leilungpi ih a cang rero mi thilcang thawn pehpar in Pawlpi din nak kha sim phahin kumthar cibai a buk theu. British ram ih Vatican ram palai tiin hna a tuan rero tu ram palai Christopher Trott in Pope ih kum thar thusimnak thenkhat a sim. Pope cu ram tin pawlkom pawl hnen saklam leitlun thawn pehpar in thaten rang zetin tuah in thlanglam leitlun ih mi pawl khal tel in covid 19 dokhamnak sii zamrang ten tawlrel sak dingah thu a sim. Ram tampi ih thuhla thupi pawl sim daan vekin a sim. Cui hnuah mai ramsung ih thuhla a sim.\nRam palai cu ram palai an ret nak ca kan dung September thla ah Pope hnen a pe. Thla 4 sung Pope Francis ih biak nak lam ho tu pawl le remdaihnak le leitlun ih nikhua thlengnak thawn pehpar in thudik thu hman um nak thu thawn pehpar in a ton caan khal ah hnon tuar pawl thukha a thusim nak tinkim ah hngilh lo in a sim nak hmuh a si thu a sim.\nMipi hnen tuletu a theih ter nak cu thurelkhawm caan ah a thei lo tu pawl hnen thei dingah Pope ih a tuah nak a si thei thu, kan dung kum October thla biaknak lam hotu pawl thawn tonawk caan ah leitlun mipi ih zatek 70 a aiawh thei tu pawlkom hnen a tlun ih thu pawl thei dingah a sim thu, British ram le Vatican pawl cu kiangkap kilkhawi nak thurelkhawmnak a si mi COP26 UN hlan hmunkhat ih tuan tlang a si. Cozah pahnih in khal cui thuhla pawl cu ziang tluk in an tuah timi khal zingzoi a si thu, Pope cu thurelkhawmnak ih a thupit thu tuletu a sim thu, cutilawngah a bang aw lomi pawl felfai thei nak lamzin a si thu, himi thu cu British cozah dinhmun khal in thupi zet in tuah a si thu, thurelkhawm nak khalah thupi zet in an rel khawm thu, ram palai in amah dinhmun in Vatican le leitlun killi in Catholic thawn pehpar aw in 2022 ah ram tin thuhla thawn pehpar mi thuhla pawl asimi covid 19 dokhamnak sii zem darh nak, a thupi mi hmunkip ih thuhla pawl thleng in thansonak pawl tuan vivo thei dingah ruahsan a si thu a sim. Himi thuthang cu Rome Reports thuthang ihsin kan donmi a si.


Leitlun Hmun Mak 5, Theihlar Tuk Lemlo Mi | VCTH\nHome » Hmun Le Hma » Leitlun Hmun Ropi » Leitlun Hmun Mak 5, Theihlar Tuk Lemlo Mi\nBy vcth on October 28, 2014.\nLeitlun hmun ropi (World’s Wonders) ti vek ah cu an tello, mi ih theihlar tuk mi hmun le hma pawl tla cu an si lo nan, hmun mak le mawi pawl an si.\nDarvaza Gas Crater, Hell sangka ti ah tla an khawh mi, meisa khur pi cu Pi 196 a kau ih pi 65 a thuk mi a siih Karakum nelrawn Turkmenistan ram ih um mi a si. Himi meisa khur hi mahte cangmi cu a si lo. Gas khur a rak siih vansiat ah a rak puak ih cutin tu tiang meisa a mit nawn lo. Mit lo in mei a alhnak kum 38 a si thlang.\nJeita Grotto cu Lebanon ram ih lungkua saubik, peng 5 le hrek tluk thuk, a siih leitlun ih ti-ek (stalactite) par lam ihsin a thlai aw mi saubik (26.9′) umnak hmun khal a si. A sungih lengtu pawl sukso nuam deuh dingin fehnak zin, tabawah a mawinak siatlo dingin, an tuah.\nRoraima tlang cu Venezuela (85%), Guyana (10%) le Brazil (5%) tonkhawmnak ih ummi tlang a si. A tlang cu cang dawlmi vekin lungkham pi a siih pi 1300 tluk a sang. Tlangpar ihsin tiva fate a luangih tlang kham ihsin tlasuar mawi zetin a tlak.\nBelize Barrier Reef, mepian tikhur tiah tla theih mi cu peng 190 tluk a kaumi tipi thuanthum tlang, coral reef ih thuam aw mi a si. Hi tipi tlang mawi zoh dingin kum tin tourist 300,000 lenglo lengtu a nei ringring.\nEye of the Sahara cu Sahara nelrawn, Mauritania ih um a siih mit vekin a thuahthuah in nelrawn ah a um mi a si. Tipi thuanthum rak cang ruangah maw leilung hnin ruangah (erosion) rak cangmi a si ding an zum.


Thlacamnak sungah Tuam - Chinland Today Media\nJanuary 28, 2013 12:59 am·0 comments\nBible Siar Ding: Johan 17:13-26\nCuruangah atu le kumkhua in amah ih sungin Pathian a pantu pawl cu a rundam thei a si; ziangahtile kumkhua in a nun ruangah Pathian hnenah a dil sak ringring.\n– Hebru 7:25\nA liam ciami kum thawnghnih, Jesuh leitlun ih a rak tlanlen lai ah kan hrangah thla in rak cam sak thu na thei dah maw?\n“Puithiam Sang Thlacamnak (High Priestly Prayer)” ti ih theihmi sungah Jesuh in dungthluntu pawl hrangih thla a cam saknak kan hmu. A simbetmi cu, “Anmai’ hrang lawngah thla ka cam a si lo; anmai’ thusimmi ruangih zumtu a cangmi pawl hrangah tla thla ka cam,” a ti (Johan 17:20). Hih a simmi minung pawl cu atu ih zumtu nangmah le keimah hi kan si.\nKan hrangih a thlacammi cu: thianghlimnak kan neih theinak ding, pumkhat kan si theinak ding, le Amah kan sunloih theinak dingah a si. Satan ih siatsuahnak ihsin humhim kan si theinak dingah le Pa in Fapa a duhdawtnak kha kan sungih a um thei cionak dingah a si. Jesuh in cuti ih kan hrangih thla a rak cam lawng si loin atu rori ahhin zumtu kan hrangah thla in cam sak ringring a si ti’n Hebru cangantu cun in sim a si.\nKannih cu a ttawnttaimi kan si ruangah kanmah bawm dingah Thlarau a ra. Ziangtinso thla kan cam ding ti hman kan theih lolai ah, hmurka in simsuak thei lomi hrum-ainak thawn Thlarau in kan hrangah Pathian hnenah in dil sak. Pathian duhzawng in a mithiang pawl hrangah Thlarau in Pathian hnenah in dil sak a si (Rom 8:26, 27).\nMaw Bawipa, ziangtin thla ka cam ding ti ka theih lolai ah, Na Fapa le Thlarau Thianghlim ih thla in camsak ruangah ka lungawi.\nTuni ah Jesuh in Pa hnenah in dil sak ringring ti ka theihmi in Pathian hnenih ka harsatnak ka thlenh daan a danglamter maw?


Chin Ralzaam Pakhat India Nih Ralkap Sin Ah A Pek - News and Media\nChina in an kaih mi Myanmar mi 170 cu May 19, 2022 sun ah a kuat tlung. Guangdong Province, Huoyang Prison thawnginn ih an khummi pawl an si. May 19 sun ah ramri Muse gate ah an thlah, mipa 116 an si ih nunau 54 an si. 120 cu Rakhine ramsung ih um an si ih midang cu Myanmar ramsung hmun dangdang ih um an si. An thawngtlaknak hmun ah Myanmar mi thawngtla 100 lenglo an um lai, himi an kaih mi pawl cu China ramsung ih hnaṭuan pawl an si.\nChina ramsung ah Myanmar mi thawngtla 6,000 lenglo an um thu mibawmtu pawlkom in an ngankhum. May 19, 2022 ah India cozah in Chin raltlan pakhat cu ralhrang kut ah a pe. A hmin cu Thomas K alias Shewe Hia Aung a si ih kum 33 mi a si. Chin State, Paletwa peng, Piennetapin khuami a si. Sun nazi 1:30 hrawngah Tamu ṭuanvo neitu hnenah an hlan tin Imphal Press thuthang sungah an tarlang. Credit – MF


Burma Ram Feh Dan Ding Part 01 - Chinland Today Media\nBurma Ram Feh Dan Ding Part 01\nKei cun Burma ram ka run ti i,hi hi ralkap a cozah pawl i duh lo mi cu a si lo..Democracy duh tu pawl,a hlei ce in ramdang i um lai pawl cu ralkap pawl kan tih a tul lem lo ruang ah Burma tiin ka ti.Myanmar ti lovin. Pi Aung San Suu Kyi khal in English i a tong nak ah cun Burma ti hi a hmang.Hihi democracy kan si ngai ngai lawng a hmin thleng le thleng lo ding hi rel ding a si ding.\nCule tu fang hi NLD party MP hril thar 43 pawl i parliament an luh ding i thutiam an lak dan ding ah an buai ti kan thei cio i,an nih cun 2010 Dan pi kha an lung a kim lo tik ah thutiam lak nak ah khami dan kha kan safe guard ding tiin a um mi kha an ti thei lo. Kan respect ding ti lawng in ti an duh.Kan theih cio vek in 2010 i hrilawk nak i an rak tel lo kha khami dan kan pom lo an ti bik ruang ah a si.Khami dan pom lo ruang i Laimi hrilawk nak i rak tel duh lo pakhat cu Pu Cin Sian Thang,Zomi National Congress president kha a si.ZNC hi 1990 hrilawk nak ah seat 2 an ngah.Pu Cin Sian Thang cun 2010 dan hi tlangpar mi pawl siat nak di ng a si a ti i,an rak tel duh lo.\nNikum August thla i Pu Sui Kyi le President Thein Sein an biakawk hnu ah remawk nak a rung um vivo i,a si nan can rei pi cu ziang ruang ah Pi Suu Kyi hin 2010 dan hi vantlang theih ah a sawisel lo tiin ka rak ruat zawk rero.Cuvek a si hnu ah April ni 1 hrilawk hlan thla khat duh hrawng ah maw si Suu Kyi cun 2010 dan hi democracy ngai ngai a si lovi himi cu thleng leh ding a si a run ti i,ka lung a kim ngai ngai.\nCule hrek khat in Pi Sui Kyi hin 2011 lawng i si hmuah in ralakap a cozah hi run tuan pi a duh i,hi hi ahlan khua pi kum 15 lai i sin rak tuan pi duh sehla kan nuawm nak a rei pi ding nan an ti.Himi hi sim fiang ka duh.Suu Kyi hin rak tuan pi duh hman seh la ralkap lam in tuan pi an rak duh dah lo.Suu kyi hrang ah tuanpi ding khal a rak um dah lo.Thuthiam nak ah 2008 hi dan sete vek hman an rak tuah duh lo.Kei mai rin dan men tla cun General Then Shwe hi kum 78 lai si lovin kum 60 lai lawng si bang seh la,cui tlun ah Burma ram economic hi hi tluk in se lo seh la,tui dan sete 2008 dan hman hi tuah sak a tum lo ding i,kum 10 tlun cu uniform thawn run uk a tum lai ko ding.\n1990 hrawng ah khan ka pu Dr.Za Hlei Thang khan ralkap pawl hin kum 15 kum 20 run uk an tum a ti i,kha lai ah cun ka rak zum lo nan a rung si tak tak ko.2010 hrawng ah khan a si hmang Victor Biak Lian in Suu Kyi cu a cem zo,Burma democracy a rung si ngai ngai ding cu kum 20 lai a duh ding i,cunah cun Suu Kyi cu a dam hman ah kum 80 tlun a si ding i,ziang hman a si thei nawn lo ding a ti.\nPu Victor khal in Presidnt Thei Sein hin Suu Kyi hi a run tuan pi duh ding hi a ruat ban lo.\nKan theih vek in 2003 ah Suu Kyi kha Depeyin ah thah an rak tum a si kha.Cui tlun ah Than Shwe tla cun Suu Kyi i hmin sal hman a duh dah lo ti a si.Nikum April thla tiang hrawng hman ah khan Sui Kyi hi a cang sual ah cun na pi hrem a si ding an ti lai!\nHmai lam thu ding kan thei lo nan tu ah cun Suu Kyi i hoha nak in beisei nak kan run nei deuh cu a si ta mai.\nZiang ruang ah Thein Sein hin Suu Kyi a run tuan pi duh tihi zoh tlang seh la.Burma ram economic a se tuk lawmam.1960 hrawng i developing ram pawl i economic tha bik Burma hi tu ah cun UNO member 190 lai ah ram farah bik 10 ah a tel tlat.Tui ralkap pawl hin socialist system kan hlon cun South Korea,Taiwan le Indonesia pawl tla ralkap uk si i free market system in an rung lian a si si,kan nih khal kan lian thei ding tiin an rak ruat ding.1990 hrawng tho tho ah mi ram pawl cu economic ah an tthang nan Burma cu ralkap hnuai cun a tangso dah lo ding tiin 1991 hrawng tho tho ah Ka pu Za Hlei tla ka rak sim dah.( Hihi leh hnu ah ka run simfiang ding )\nPresident Thein Sein cun democracy lam kan hoi lo cun,kan ram hi a farah sisin ding ti a thei.\nThein Sein tho tho in ram se zet Laos ram hman kan tluk nawn lo a ti.Laos ram i percapita income cu $2100 lai a si i,Burma cu 1200,India 2900,China 5000 lai,Malaysia le Thailand 9000 lai le Singapore tla cu 35000 lai a si.\nBurma economic a siat tuk ruang ah le economic sanction thlah tir a duh ruang ah Suu Kyi hi an tuan pi a si mai.Cui tlun ah Arab Spring thu an thei ve i,tu lai ah dictatorship mipi in an hua tuk ti a si i,cu nah an runtih khal a si ding.


K-pop fans le TikTok fans in Pu Trump MualPhoh | Falam Online Media\nK-pop fans le TikTok fans in Pu Trump MualPhoh\nJune 22, 2020 June 23, 2020 admin\t0 Comments Donald Trump, US thuthang\nUS ram hrilawknak hrang ih timlamnak nei rero, Pu Trump ramkhel thusimnak BOK Center, Tulsa, Okla ah zum hnak in a hmun ih vatelpi theitu an mal ih rintlak media ṭhenkhat ih sim vek a si le K-pop fans le TikTok fans pawl ruangah a si, ti a si.\nPu Trump lam ih sawmnak ruang ah le tiket zuar theidan zoh ahcun mipum 1 million hrawng in pungkhawm nakih telpi thei ding ah ruat a si nan, a hmun ih suak thei taktak cu minung 6200 hrawng lawng an si.\nPungkhawm nakih feh ding vekin K-pop fans le TikTok fans pawl in tumtah nei in register nak an nei ih ticket khal tamzet an lei ruangah a hmun ih fehtu an mal naksan a si tiin The New York Times cun a ngan.\nRepublican political campaigns hrang ih hnaṭuan Steve Schmidt khallin “Kum 16 mi ka fanu le a rualpi pawl khallin tiket 100 luan an nei. America tleirawl pawl ih herhkual na tuar” tiin a sim.\nPu Trump lam cun Covid – 19, BLM cangvaihnak, Media pawl le a mah dodaltu ramkhel pawl an mawhpuh.\nK-pop fans le TikTok fans tamsawn cu tleirawl hlir an siih vun rong thleidannak duhlotu, san thar nunphung uartu an si ih vun rong thleidannak thinlung nei, Vun raang pawl lawng cawisang duhtu tiih ruat mi Pu Trump cu an ral tumpi a si ruangah hiti vekih cangvaihnak an nei mi a si.\nGeorge Floyd thihnak ihsin a pehzommi buainak khalah, Social media ih vun rong thleidan rim nam hashtag tamzet cu K-pop fans le TikTok fans pawl in BLM hashtag hmangin tihlo tumin cangvaihnak an nei ih an hlawhtling a si.\n← Thirleng hman Hmu Dah Lo Kan Khua BOMBA ah Motor zin hmun 3 in a thleng zo\nLaiva ihsin lakmi, Falam in-ti rim thaw lo, Naal khal a naal →\nPu Ziona ruak cu an Vui ngam hrih lo\nJune 14, 2021 Ni Hnem Sung 0\nVan par ah Zahmawh lem cuang dingin Vanzam mawng hrimtu thuhla zingzoinak nei\nNovember 17, 2020 November 17, 2020 Ni Hnem Sung 0\nVur kuang ih ret mi Kaikuang ah CoronaVirus an hmu


Mission Hnatuan ih Nun Liam Cu Ngaisan A Um Bik Lo Maw? - Chinland Today Media\nJuly 30, 2015 5:38 am·3 comments\nMai Eete hi a missionary hnatuannak ah tidai in a fen hlo timi thu theih cu, a duhdawttu le a hlasak rak ngai ngahtupawl hrang ahcun zum harsa kan ti cio ding ka zum. A hlasak mi pathum pawl a thar te’n ka ngai sal ih ka palh lo, amah hi “Zion Ralkap” hlasaktupawl lakih ka duhbikmi cu a rak si.\nA hlasak mi pathum lakih pakhat hin Mai Eete ih veibikmi a rak sim cia in ka thei. Cucu “Van Nun ih Leng Ka Si” timi hi a si in ka thei. Himi hla hin, Mai Eete ih nun thuthup le veibikmi a pholang ngah in ka thei. Pathian hnatuan hi a nauhak te lai ihsin tui a thih ni-caan tiang ih a duhbik mi a si ih, harsatnak le zohtleunak pawl tla tan in kei cu “Van Nun ih Leng Ka Si” ti’n a rak sim cia zo.\nSunday school a rak kai theh ih, thutheihnak-lam khalah pakhatnak a rak ngah dah. A upat hnu khalah zaithla thawn Pathian hnatuantu a si ih a diriam tawk lo tikah nuamnak le ziangkim tan in mission hnatuan in a pasal innsang thawn khawte ah tui a thih tiang an um. William Carey, Hudson Taylor le Adoniram Judson te cu mipa an si. Asinan, Mai Eete cu Mother Teresa hluan in Pathian a riannak hmun rori ah a nun a liam ve ta!\nMai Ete thuhla ka ruah tikah Jesuh nu Marry nun daan ka thinlung sungah a suak thar sal ringring. Marry cu Pathian ih sal ka si timi thinlung arak nei ringring. Santhuan thu ih cang dah lo mi Marry parah a thleng ding ti’n Bawipai’h Vancungmi in a sim tikah Marry cun theithiam thei lo hmansehla “Kei cu Bawipa ih sal ka si” (Luke 1:38) tiin a parih thilthleng ding mi a cohlang thei a si. Mai Ete hi Pathian ih sal ngaingai pakhat cu a si.\nPathian hrang ih nunnak liamtu cu Pathian hrang ih pekawknak sangbik asi. A laksawng ding cu asang in dawt um zet a si. Hivekih nunnak tiang liam ih Pathian riantu cu lei hnuai ih sunlawihtlakbik le ngaisan um bik a si. A rualpi unau sungkhat le a theitupawl hmuahhmuah ih sunlawih le ngaisan a phu ve hrimhrim a si. Kan lei hringnun dinhmun in cu a niambik dinhmun a thleng ko nan, kumkhua hmaingal zetih van-inn nuam ih cawl hahdamtu ding cu a si.\nNu Raltha Mai Ete Mangtha!\nA phunphun in an lo mawhphurh menthei\nVanduai le malmaak thu tla an lo ti menthei\nRalrinlo tawk lo tla an lo puh menthei\nPathian hnen ih na feh ni cu zo in a kham thei ding!\nPathian hnatuannak ih na bung laifang\nNa hnatuan atul tuk lai timi tla a thei\nZiangkim thei thluhtu ih thuthup cu na rak thei kim lo\nTu cu seherh na um nawn lo, Amah hnen na thleng zo\nKhawdai in, tivakap vunnel lak vekah na caambaang men lo\nKanmah cu kan lo ngai ih kan lo hawl ciamco lawk\nUMangte hnen ih na ngol theu kha\nTu tla na ngol ih na ra kirsal ding vek in kan um\nNang cu dawt na um ce\nMarry le Mother Teresa dung na thlun thei\nNa suilukhum tla in hmuh ve aw\nNu raltha kan lo nei!\nNa boral men lo sokhaw, Raltha aw!\nKan lo uar tuk!\nA cem tiang na rinum!\nNa rianmi Bawipa, Pathian in ziangpawl a lo pe!\non August 17, 2015 at 5:44 pm\nApoi tuk aw , a aw ngai khawp um hrih lo nan si , ziang ti tha pa thian rem ruah sisi.\non August 17, 2015 at 5:53 pm\nKa lo tuar pi ve , sung kua pawl\non August 17, 2015 at 5:55 pm\nA hla pawl nan ret thei pei maw youtube ah ka lungawi vio ding.


Neymar Aiin Dembele A Thasawn Zo – Barcelona President Bartomeu – Times Of Chinland\nNeymar Aiin Dembele A Thasawn Zo – Barcelona President Bartomeu\nBarcelona president Bartomeu cun anmah phatsantu Neymar aiin Dembele a thasawn zo tiin a rel.\nNeymar hi Brazil club SAntos ihsin Barcelona pantu a si ih Barcelona ah kum 4 sung a lek man.Laliga ,Champions league ,Copa Del rey ,Super cup le FIFA club World cup pawl cu Barcelona thawn a rak cawi thluh zo.2017 kumah Bawhlung leitlun ih player mankhung bik si dingin Barcelona a rak suahsan ih PSG ah €222m thawn a rak lut.\nNeymar in a suahsan veten Barcelona khal player tha lei ding hawl in an buai hngal ih Dortmund ihsin Dembele cu Neymar aiawhtu dingah an rak lei.Barcelona a thlen pekah damlonak thawn Dembele a rak buaizet lawk nan,tui season cu a lek thei caan ah Barcelona hrang a lek thazet thlang.\nBarcelona president Bartomeu cun ,”Ka lo simfiang ding ,Neymar man ih kan ngahmi sumpai thawn Dembele le Coutinho kan lei ih anmah thawn tumtahmi thazet kan nei.Tui dinhmun ahcun Dembele hi Neymar aiin a thasawn zo ih Barcelona ah thazet in a rem aw fel zo.\n“Coutinho khal player thazet a si ih a lek tha deuhdeuh ve.Barcelona hrangih lek that hngal ding cu a awl lo nan, tucun a lek thatuk thlang.Coach in a rinsan zet bangin kanmah khal in a parah beiseinak tampi kan nei ve.Player danglam zet a si ih Barcelona thawn ke kan kar tlang vivo ding a si,” a ti.\nBarcelona cun Champions league quarter final puai 2nak hrang tuizan ah Man United an mikhual ding a si.\nBarcelona In Rashford An Ngamsang\nC.Ronaldo Kan Nei Cu Mi Vantha Kan Si – Allegri


Lamzin Kap Ah Nupi A Hawl Thu A Tarlang Ih Nunau 100 Lenglo In An Be >>> – Meifar\nLamzin Kap Ah Nupi A Hawl Thu A Tarlang Ih Nunau 100 Lenglo In An Be >>>\nLondon khawpi ih um tlangval kum 29 mi Muhammad Malik in nupi a hawl thu lamzin kap billboards ah a tarlang vivo. January 1, 2022 ah, “Nulepa lungkimnak ih neihawknak ihsin in runsuak hram uh” tin a tarlang.\nHitin a tarlang hnuah nunau 100 lenglo in an biak thu media hnenah a sim thei. Nunau pawl cu a rualpa in a zohdik hmaisa, cumi hnuah amah thawn an tongaw ding. Lamzin kap ih billboards tar man hi a khung zet ih ziangzat a cemliam ti cu a phuangsuak duh lo.\nA nupi hawlnak billboards cu khawpi pathum Birmingham, Manchester le London khawpi lamzin kap ah a tar vivo ih a cem tam zet ding ti zum a si. Muhammad Malik hi cathiam sang a si ih milian khal a si, cun a hnaṭuan khal a ṭha zet.\nMuhammad Malik in, “Kumthar a si zo ih keimah khal ka thar, nulepa lungkimnak ih neihawknak cu ka dokalh lo. Hmun ṭhenkhat ahcun a ṭha zet ko, asinan keimai duhmi rori neih ka duh ih ka zuam rero lai” a ti.\nThlalang Box Sungah A Thi Thlang Ding


Ralkap porter dir ṭih ah le humhimnak hawl in Yangon suahsantu Tingteel an luan zo - Falam Online Media\nKawl ralkap in February 1 ih rampi thuneihnak a la hnu ah Yangon khuapi cu ralram vekah a cang.\nNitinten mi an kap that ih duhduh in mi an kai, mi an vuak an thawi, duhduh in porter an dir ih ziinpi ih ralkham retmi thilrit phunphun mi an phur/ṭhawn ter, mi thil an siatsuah hlei ah an duh mi thil tinkim an la hluahhlo ruangah khuate lam ih sungkhat unau nei pawl cun Yangon khuapi an suahsan. khuate lam pan ih beunak hawltu mipum Tingteel an kim zo.\nRalkap pawl in Martial Law an phuangnak လှိုင်သာယာ၊ ရွှေပြည်သာ၊ တောင်ဒဂုံ၊ မြောက်ဒဂုံ၊ မြောက်ဥက္ကလာပ le ဒဂုံဆိပ်ကမ်းမြို့နယ် pawl cu cetzung company tamzet umnak a siih hih hmun pawl ah khua dang ihsi hnaṭuantu mipum million khat hnak ih tam an um.\nNan, tu ahcun China ram in a darh thokmi Covid 19 ruangah hnaṭuantu pawl in kum khat kim zik harsatnak an tuar zo hlei ah Myanmar kumpi cozah thuneihnak latu ralkap cangvaihnak ruangah hnaṭuantu pawl cu harsatnak in a bet hai ih ei-in umnak hmunram hrang lawng siloin an nunnak tiang a him nawnlo ruangah hnaṭuantu tamzet cun Yangon an suahsan a si.\n“Pangai ahcun hnaṭuan khal a remcang ih khua ah an tlung lemlo. Tu ahcun zohman kan him nawn lo. Zaan khalah ṭhiṭha in itthat theih a si nawn lo. Inn lelo hruang thawn kulhmi tivek khal ah an duh tikah an lut ih mi an kai, mi an that tikah ziangkim hi a remcang nawn lo. Curuangah Yangon suah san in khuate lam ih tlung an tam.”\n“Cun, mithi mihlo an tamtuk tikah nu le pa pawl khalin mi an seherh tuk. Khua kan tlung ruangah kan him tinak cu a si hran lo. An umnak tapiang ah himnak timi a umlo. Nan, Yangon ai cun khuate lam cu a zia um deuh ti men a si” tiah suahsemnak khua ih tlung zotu လှိုင်သာယာ cetzung ih hnaṭuan mipakhat in a sim.\nMipi pawl in nitinten duhphorhnak an nei ringring nak တာမွေ၊ ကျောက်မြောင်း၊ စမ်းချောင်း၊ တောင်ဥက္ကလာ၊ သာကေ တ၊ ဒေါပုံ၊ လှိုင်၊ ကမာရွတ်၊ စတဲ့ မြို့နယ် pawl khalah ralkap pawl cu sunzaan tiloin an vak an tawi ih lamziin kerkawn khalah meithal an kap puak hluah hlo.\nMipi pawl cu duhduh in porter an dir ih ralkham hrang ih hmanmi ziinpi ta thilrit zetzet pawl cu an thiar/phur ter ciamco. Duhphorhnak ih hruaitu siding an zum mi pawl cu thusutnak khal neita loin an inn ah an luhcilh ih duhduh in an kai hluah hlo.\nCuvek dinhmun a si ruangah Yangon khuapi cu a suahsantu an tam vivo ih nitin`n a suahsantu an tam vivo. (RFA)\n← Ralkap pawl ih thalh sal zo mi BBC journalist ih hmuh ton mi cu a nupi in a relsuak thluh sal\nRalkap pawl in Kum 7 nute an kap that →\nSagaing ram ah SAC Raldo Vanzam a tlak\nFebruary 16, 2022 February 16, 2022 Ni Hnem Sung 0\nPalik-Sakhaan 3 le Siipin zung pawl ah voilekhatin bomb a puak tlang\nAugust 10, 2021 August 11, 2021 Ni Hnem Sung 0


“Ka Lalnak Ramsung Ah PDF Pawl An Cangvai Ngam LO” Titu Veng Lal An Kap That – Meifar\n“Ka Lalnak Ramsung Ah PDF Pawl An Cangvai Ngam LO” Titu Veng Lal An Kap That\nMandalay, Patheingyi Township, Yehtut veng lal U Kyi Aung hi a puarthau zet ih “Ka lalnak ramsung ah meithal an ra kap ngam lo” a ti hnuah October 28, 2021 zinglam nazi 9:00 hrawngah an veng sungah an kap that.\nAmah hi ralkap ṭuan zo a si, ralkap lamtang veng lal ṭuan lai a si ih dalan hminthang zet khal a si. Pyu Saw Hti hruaitu a si ruangah meithal an pe, an veng sungah lawngkasa a lekter ih sumpai a khong ṭheu. An veng sungih um CDM tuahtu le lamzawhnak ih tel mino pawl cu arak hringhro ih “Kan lo kai thluh ding” a ti.\nAn inn le ralkap sakhan hi a naiaw te, cutin a tlanlen laiah an vengsung ah an kap that. Tualsung mi pakhat in “Veng sungah a sual zet, CDM tuahtu pawl khal a kaihter hnuah sumpai a dil. Mino pawl khal a kai ih sumpai a dil mi hi an tam tuk zo.\nZo ti theih lo mi pakhat in a bek ah veikhat lawng a kap ih Nandwin sizung ah an phur ding ti ka zum. A thi ti cu thudik rori a si” tin media hnenah a sim thei. U Kyi Aung an kah hnu nazi 1 hrawngah an vengsung ah ralkap pawlin zingzoinak an nei.\nMilar Pakhat Cu A Pai Thlankuang Hmaiih A Zukawk Dan Ruangah Mipi In An Soisel Ciamco\nThantlang Ah Inn A Kang Sal, Meithal Awn Khal Theih A Si


Covid-19 In Nat Dang A Hringsuak – Meifar\nCovid-19 In Nat Dang A Hringsuak\nMay 22, 2021 admin Lawrkhawm 0\nCovid-19 in India ram a nuai ciamco ih mithi khal an tam zet zo, cutin an buai rero laiah Covid-19 in nat dang a hringsuak thu harhdamnak zung in an phuang. Mucormycosis nathrik a si ih Black Fungus tin an ko.\nCovid-19 nathrik nei zo pawlin an kai awl cuang. Covid-19 nat nei ih damlo rei tuk, siizung boruak ṭha lo lakih um rei tuk le oxygen thianghlim lo hip pawlin Black Fungus nathrik cu an ngah awl cuang. Cun, damlonak dang neicia bese le cancer nat nei pawl khalin Black Fungus nathrik cu an ngah awl cuang.\nNathrik a langdan cu lei a dum, kaa sung le taksa a dum, a colour a dik lo. Taksa na, lungna, mit hnuailam a rit, hmai a thling, taksa, hnapti le taksa na pawl a si.\nCovid-19 vekin a ṭihnung thotho ih thihhloh tong khal an um zo, asinan India cozah in Black Fungus in minung paziat ciah an thi zo ti cu official in a phuang hrih lo.\nHindustan Times in minung 219 zat an thi zo tin a tarlang ih India ramsung ah Black Fungus natnei 7,250 zat an um zo tin a tarlang.\nMaharashtra state ah 2,000 aitam case hmuhsuah a si ih Gujarat ah 1,200 zat hmuhsuah a si tin Prime Minister Narendra Modi in official in a phuang zo. Covid-19 in nat dangdang a hringsuak zo ih Black Fungus nathrik hi a ṭihnung pawl a si, siivai lam mithiam pawlin Black Fungus nathrik ih thuhla cu an zingzoi rero lai.\nBike Le Truck An Pahaw Ih Bike Mawngtu A Thi\nFalam Ah Ralkap In Bike Mawng Lai Unau Hnih An Kap


Breaking News: Myo Gyi in Covid-19 Natnak A Ngah; Video - The Chin Times\nBreaking News: Myo Gyi in Covid-19 Natnak A Ngah; Video\nTulai fang Myanmar ram pumhuap deuh thaw ih a buaipi zetmi, rampum huap hlasak thiam Myo Gyi ih Coronavirus thuhla cu a tawp ahcun thudik a rung suak taktak thlang. Tuihlan ah thu diklo le zumhmang tarlang celcel a si ih, tu ah cun ramsung thuthang langsar 7Day TV, The Voice le Website dang pawl khalin official in an tarlang thlang.\nMyo Gyi hi COVID-19 natnak a nei ih an rinhlel deuh ruangah fianhrial (Quarantine) in an nupa ten an ret hnu, April 13, 2020 zan ih an result suakmi ah minung 12 pawl hnen ah COVID-19 natnak an hmu thar ih cumi mipum 12 lakah Myo Gyi khal a tel a si tiah rampi palai U Htun Myint in a phuang lang a si.\nApril 13 zan ih COVID-19 natnak ngah thartu mipum 12 pawl lakah Myo Gyi hi number paziat nak ciah a si ti cu theihfiang a si hrih lo. Hlasak thiam Myo Gyi hi Biakinn ih khawmpi pakhat ah hlasak ih feh vetu a si. An khawmnak ah COVID-19 natnak neitu an rak tel ruangah, Quarantine in ret a si. Nat an check hnu ah April 13 zan ah an result a suak ih cutin Covid-19 confirmed case a si.\nMinistry of Health and Sports, Myanmar in a tarlang dan vek asile, COVID-19 natnak ngahtu number, 24, 34, 35, 36, 37, le 41 pawl hi Biakinn ih an khawmnak hmun ihsi ngahtu an si tiah an tarlang. Cui’tlun ah mina number 34, 35, 36, 37 pawl an khawmnak ah hin ramdang mi khal an telve tiah an sim.\nNatnak ngahtu pawl ih number an tarlangmi lak ihsin number 37nak khi Myo Gyi a si tiah mi ṭhenkhat cun an sim tiah 7Day TV cun a tarlang. Myo Gyi ih nupi cun tui’ hnu lam cun rampi acozah ih thusuahmi cu zawnlung zetin kan thlun thlang ding a si tiah amai’ facebook cahmai ah a tarlang.\nApril 13 zan ah hin result 186 a suakih cumi pawl sung ihsin mipum 12 cu COVID-19 nathrik kaitu an si. Cui’ mipum 12 lakah hlasak thiam Myo Gyi hi a telmi a si. Thuthang dang hrekkhat ah himi an khawmnak hmun ih an pastor asimi David Lah le an music Drum tumtu khal COVID-19 nathrik an ngah tiah thulengvak a um nan, thuhla fiang ngaingai official in than a si hrih lo hmang.\nVideo ah rak zoh ve aw;\nအဆိုတော်မျိုးကြီးကို COVID-19 လူနာအဖြစ်အတည်ပြု\nအဆိုတော်မျိုးကြီးကို COVID-19 လူနာအဖြစ်အတည်ပြုဧပြီ −၁၃ ၊၂၀၂၀ဒီကနေ့ ထုတ်ပြန်တဲ့ COVID -19 လူနာစုစုပေါင်း ၁၂ ဦးထဲမှာ အဆိုတော်မျိုးကြီးလည်းပါဝင်တယ်လို့ ဗဟန်းမြို့နယ် ၊ ပြည်သူ့လွှတ်တေ်ာကိုယ်စားလှယ် ဦးထွန်းမြင့်က အတည်ပြုလိုက်ပါတယ်။ဗဟန်းမြို့နယ် မှာ နေထိုင်တဲ့အဆိုတော်မျိုးကြီး ဟာ လက်ရှိမှာ Quarantine ဝင်နေတာလည်းဖြစ်ပါတယ်။ဒီကနေ့ ထုတ်ပြန်တဲ့ COVID -19 လူနာ ၁၂ ဦးအနက် အဆိုတော်မျိုးကြီးဟာ လူနာအမှတ် ဘယ်လောက်လဲဆိုတာကိုတော့ မသိရသေးပါဘူး။အဆိုတော်မျိုးကြီးဟာ ဘာသာရေးအခမ်းအနားတစ်ခုကို တက်ရောက်ခဲ့ပြီး အဲဒီအခမ်းအနားကို တက်ရောက်ခဲ့သူတွေထဲမှာ COVID – 19 အတည်ပြုလူနာအချို့ တက်ရောက် ခဲ့တာကြောင့် Quarantine ဝင်ခဲ့ရတာပါ။ကျန်းမာရေးနဲ့အားကစားဝန်ကြီးဌာနကတော့ လူနာအမှတ်.၂၄ ၊ ၃၄ ၊ ၃၅ ၊၃၆ ၊ ၃၇ နဲ့ ၄၁ တို့ဟာ ဘာသာရေးအခမ်းအနားတစ်ခုကိုအတူတက်ရောက်ခဲ့တဲ့ ရာဇဝင်ရှိတယ်လို့ထုတ်ပြန်ထားပါတယ်။ဒါ့အပြင် လူနာအမှတ် ၃၄ ၊ ၃၅ ၊၃၆ ၊၃၇ တို့တက်ရောက်ခဲ့တဲ့ ဘာသာရေးအခမ်းအနားဟာ နိုင်ငံခြားသားတွေပါဝင်တယ်လို့လည်းဆိုထားပါတယ်။အဲဒီလူနာတွေထဲက လူနာအမှတ် ၃၇ ဟာ အဆိုတော်မျိုးကြီးဖြစ်တယ်ဆိုတဲ့ ကောလဟလတွေထွက်ပေါ်လာခဲ့ပါသေးတယ်။ဒီသတင်းဟာ မဟုတ်တဲ့အကြောင်း အဆိုတော်မျိုးကြီးရဲ့ ဇနီးဖြစ်သူက သူရဲ့ ဖေ့ဘွတ်ခ်ကနေတဆင့် အသိပေးခဲ့ပါတယ်။ဒါပေမယ့်လည်း လူနာအမှတ်. ၃၇ ဟာ မိတ်ဆွေဖြစ်လို့ စိတ်မကောင်းမိတဲ့အကြောင်းရေးသားခဲ့တာရှိပါတယ်။ ဒီနောက်မှာတော့ နိုင်ငံတော်အစိုးရက ချမှတ်ထားတဲ့စည်းကမ်းအတိုင်း လိုက်နာဆောင်ရွက်သွားမယ်လို့ အဆိုတော်မျိုးကြီးရဲ့ဇနီးက ထပ်မံရေးသားခဲ့ပါတယ်။ ဒီည ၉ နာရီအထိ ဓာတ်ခွဲနမူနာ ၁၈၆ ခု ကို စစ်ဆေးခဲ့ရာမှာ ၁၂ ဦးမှာ ပိုးတွေ့ခဲ့တာဖြစ်ပါတယ်။ရုပ်သံသတင်းထောက် − ယဉ်မွန်\nPosted by 7Day TV on Monday, 13 April 2020\nအဆိုတော် မျိုးကြီး နှင့် ဇနီးတို့ ကိုရိုနာဗိုင်းရပ်စ်ကူးစက်ခံရ\nBreaking News – အဆိုတော် မျိုးကြီး နှင့် ဇနီးတို့ ကိုရိုနာဗိုင်းရပ်စ်ကူးစက်ခံရကျန်းမာရေးနှင့်အားကစားဝန်ကြီးဌာနက ဧပြီ ၁၃ ညရှစ်နာရီတွင် ကိုရိုနာဗိုင်းရပ်စ် ကူးစက်ခံရသူ ၁၁ဦးထပ်မံတွေ့ရှိကြောင်း ပထမအသုတ်အဖြစ်ကြေညာခဲ့ပြီး ည ၁၀ နာရီ ၁၅ မိနစ်တွင် ကိုရိုနာဗိုင်းရပ်စ်ကူးစက်ခံရသူ ၁ ဦးတွေ့ရှိကြောင်း ဒုတိယအသုတ်အဖြစ် ထပ်မံကြေညာသွားခဲ့ရာ အဲဒီလို ကိုရိုနာဗိုင်းရပ်စ်တွေ့ရှိသူများထဲမှာ အဆိုတော်မျိုးကြီးနှင့် ဇနီး တို့လည်း ပါဝင်လျက်ရှိကြောင်း ကျန်းမာရေးနှင့်အားကစားဝန်ကြီးဌာနနှင့် နီးစပ်တဲ့ အသိုင်းအဝိုင်းမှ သတင်းများအရ သိရပါတယ်။\nPosted by The Voice on Monday, 13 April 2020\nThulaknak: 7Day TV, The Voice\nPrevious articleKa Pa in ka Nu phatsan in Fala nonal pahnih a kawp: Video\nNext articleMalaysia ah Chinmi Zualko; Siat Tawng


Hakha Ihsin Yangon Feh Tum Mino 3 Cu Check-Gate Ah An Kai – Meifar\nChin State, Hakha ihsin Yangon feh tum mino 3 cu ralhrang pawlin an phone sung an zohsak hnuah an kai. Mino 3 cu February 16, 2022 zinglam ah Yangon feh dingin Hakha Mann bus an to ih Hakha khua suahnak check-gate ah ralhrang pawlin an kai.\nHakha Mann ṭuanvo neitu in, “Bus totu pawl cu kan mikhual an si vekin phone sungah zianghman ret hlah uh, nan phone pawl an lo check sak ding ruangah phone sungah zianghman ret hlah uh’ tin kan sim thei.\nGate ṭuanvo neitu khalin a cah, asinan ralhrang pawlin mino pakhat ih phone sungah rinhlelmi zuk an hmuh ruangah a rualpi 2 thawn an kai. Hakha khua suahnak ralkap check-point ah a si, zinglam nazi 9:00 ah bus a suak nan himi thil an ton ruangah zanlam nazi 7:30 lawngah bus a tlansuak thei” a ti.\nAn kaihmi mino pathum cu Hakha ralhrang sakhan ih an um lo ruangah Hakha Sih Buha Kone (266) sakhan ah an um ding ti tualsung mipi pawlin an zum.


Ram Thianghlim Khualtlawnnak (Holy Land Tour) Na Feh Duh Ve Maw!! Man Olten Feh A Theih - Chinland Today Media\nJuly 13, 2015 12:34 pm·0 comments\nKum(4), ṭum (17) nak, Myanmar Christian zumtu (250) lenglo Holy Land ih khualtlawnnak neihpi zotu Business Plus Travel & Tours Co., Ltd in August thla ah Promotion a tuah sal.\nBusiness Plus Travel and Tours company cu Myanmar ihsin Holy Land khualtlawnnak lam thehlar hmaisabiktu an si ih, Myanmar zumtu tampi ih rinsan zetmi company an si hlei ah, an feh cia zomi ṭum (16) sungah, Myanmar ramsung ih um mi pawl lawng si lo in ramdang dang ih um Myanmar mi tampi khal an telve a si.\nTu ahcun anmah rori in Israel ram ah company din in Myanmar mi pawlih duh zawng Service phunphun pe in picang zetin an ṭuan rero zo. Ei-in khal Myanmar mi pawl ih duhmi pawl Hotel ah an suan sakih, lam hruaitu (Tour Guide) khal Myanmar ṭong hmangin, Lamhruaitu zirsang pawl (Professional tour guide) an hmang.\nHimi tour in zum lotu khal Pathian zum phahnak ah an hmang ih hlei ah, zum lotu thawn insang a dintu pawl khalin an insang nu/pa pawl fehpi in nundang lamnak ah an hman phah zet. Holy Land tour thlun dahtu pakhat tla cun, “Holy Land tour ka feh hnu Bible thu hi a leng ah a tak in a rak um ngaingai timi ka mit in ka hmu ngah hlei ah, Bible khal siar nuam ka ti tuk thlangih, ka nun khal a danglam tuk zo.” tiah a ti.\nHi hmun ih fetu pawl in, Jerusalem khaw sungah Cross phur phah in Bawi Jesuh a rak fehnak Calvary lamzin (via Dolorosa) ih Bawi Jesuh keneh thlun ih an feh phah caan ah, lungkuai in thlacamnak, hlasak phah thawn an luaithlir a for ih an lung an hno ṭheu.\nHoly Land Tour an feh tikahn Egypt ram khal an pal phah ih, Moses le Israel mi pawl kum 40 sung an rak fehnak , Sinai nelrawn khal siseh, Moses ih thukam pa 10 a cohlannak, Sinai tlang khal siseh, Moses a thihnak Jordan ramih Nebo tlang pawl khal an pal phah vivo. Cutin, Bawi Jesuh a suahnak Bethlehem, a ṭhanlennak Nazareth, Pathian hna a ṭuan thoknak Carpanaum le Galilee kiangkap khal siseh, Zion tlang, Olive tlang le Jeruselam khua pawl khal a zaten an fangkual thluh a si.\nTuahtharnak (Promotion) an neihmi hi August 31, 2015 ih feh suak sal ding mi hrang ah a si ih Vanzam man, ei-in, Hotel le visa man pawl tel thluh in ni 11 sung khualtlawnnak hrangah US$2470 (all inclusive package) ti a si.\nRam leng US, Europe, Australia le a dangdang ihsin pehzom tu hrangahcun Vanzam man tel lo in US$ 1470 lawng a si ding.\nFeh duhtu pawl cun phone number +951 518 147 ah sut hlam theih ringring a si. Thuhla theifiang bet duhtu pawl hrangah cun an company Facebook: (https://www.facebook.com/businessplustravelandtours) ah zingzoi in zoh bet theih a si.


Pathian in A Thei ih A Damter thei - Chinland Today Media\nPathian in A Thei ih A Damter thei\nFebruary 13, 2012 12:15 am·0 comments\nCuticun Jesuh cu khual a tlawng ih khawpi siseh, khawte siseh, a pal phah vingvo. Sinakok ah thu a zirh, vancung uknak thuthangtha a sim ih natnak le damlonak phunphun a neitu pawl a damter vingvo.\n–\tMatthai 9:35\nBible Siar Ding: Saam 147\nVeikhat cu kum kua mi nauhak pa mi mawizet ihkhun tlunih it reromi hnenah in hruai. Hringtu a nu le pa cu an thinharzet ziangahtile hih nauhak pate cu hiti ih a umnak hi thla tampi a si zo ruangah. An thoter ih rawl an pek, amah cu zuklem vekin a mit khal tthep thei cuca loin a um. Cutawk hmun ih ka thlen le vete’n Bawipa cu ka hnenah a phuanglang aw ih ziangruangah hih harsatnak le buainak a cang timi i theihter. Curuangah a nu hnenah hiti’n ka sim: “Bawipa in a pumpi ah damlonak a um ti’n i sim.”\nA nu in, “A si thei lo, siibawi thiamzet pahnih kan nei ih anmah in himi cu thluak lam damlonak a si in ti,” tiah i let.\nKei in, “Pathian in i theihtermi cu a pumpi sawn ah a si,” ka ti ve.\nA si thei lo, siibawi pawl in an thei si, ziangahtile X-ray an zukmi a si, a ti thotho.\nCuih hmunah feh dingin i hruaitu pa in nauhak pa ih nu hnenah, “Amah hi ko dingin i thlah si lo maw, himipa hitawk ih rattertu hi nangmah na si, atu ah a thusimmi dokalh rero duh hlah aw. Himi pa in ziang ka tuah ding ti a thei,” a ti.\nAsinan Siibawi thiambik Jesuh in a thei a si. Amah cun ziangtinkim a thei. Na tuah ding umsun cu Jesuh kawh hi a si ih cuticun Amah cu a ra ding. Vanlam thil cu leitlun thil hnak cun ziangkim ah a ttha sawn ringring. Zo so vanlam ih phuanlang awknak, nunnak ziangtinkim thei thluhtu ih thiltimi cu a el thei ding?\nPathian Thu in, Amah cun ziangkim a thei thluh a ti (1 John3:20). Amah cun kan taksa umtu daan a za te’n a thei ttheh, Amah hmaika ahcun lawngfangkheh ih um vek kan si (Hebru 4:13).\nThlarau ih thinlung neitu pawl cun Pathian ih duhmi kan thei thei. Nauhak pa hrangah thla ka cam. A pum parah ka kut suangin Pathian hnenah thla ka cam. A hung naa ciamco ih letmah 13 tluk a saumi cangcel (khukrul) a luak suak. Cuticun a hung damlan tata.\nPathian cu ziangtikah kan thei thei ding? Kanmai’ minung khuaruahnak kan cawlter ih ziangkim tithei Pathian ih thuneihnak le huham thawn in thuam dingin pum kan ap awk tikah a si ding.\nA Tipalh dah Lo\nThuthangttha Sim Ding Ni


British Scientist in Alien an um a zum - Chinland Today Media\nBritish Scientist in Alien an um a zum\nMay 6, 2010 4:54 pm·0 comments\nKan umnak leilung a si lomi, leilung dang (planet) ih um dingih an zum zetmi ‘Alien (ju-ta)’ pawl cu ‘an um ngaingai thei a si’ tiah British ram ih scientist pakhat Stephen Hawking cun Discovery channel ah a sim. Himi thuhla hi kan dung zahpi zan ah USA ram ih TV company pawl cun an suah ih, el awknak khal a um hnuaihni. Asinan Hawking cun ‘Alien pawl cu an um thei ka ti ruangah milai in hawl hmuh rero tumnak kan nei ding a si lo. Cucu kan hrangah a tihnungzet ding’ tiah a ti. A simbet mi cu, ‘Columbus in America tikulh a hmuh lai ah, a kir sal mai loih, cutawk ih rak um cia pawl ‘Red Indians’ cu nasazet a do ih, an umnak ram a long sak vivo vekin, Alien pawl khal an umnak leilung a siat tikah leilung dang (an um theinak) an hawl dingih, kannih khal in run siatsuah thei’ tiah a ti. Hawking cun, milai hrangih tuah ding um sun cu, Alien pawlin ziangvek hmuihmel cekci an nei timi hawl suah vial a si; cucun, kan theih ban lo laiah Alien pawl ra thleng si bang sehla,. ralrinnak tumzet in pe thei ding’ tiah a ti.\nScientist lakih Alien a um ngaingai ti zumtu pawl cun kan umnak leilung lawng si loin Alien pawl umnak leilung ah kum khat hnu kum khat a se vivo ih, tawkfang ahcun Alien pawl cun (thuanthu ngantu pawlih ngan bangin) kannih hi in run do thei ding tiah an zum ve. Vatican University khalin 2008 kum ah Alien pawl an um le um lo thu ah, fiangzet in mipi an sim thei loih, zumhmang le ruahnak nung ringring a si tiah an ti.\nSingapore in Casino a tangkaipi\nSingapore acozah cun kum 2005 ihsin a ram sungah Casino (playing card thawn sumpai ih lehnak) hmunpi tuah a sian ihsin tuni tiangah ram dangmi khualtlangtu (tourist) a hipzet ti a si. Kan dung February 14, 2010 ih an on tharmi Resort World Sentosa (Malaysia ih Genting Group in an sakmi) cu US$ 4.4 billion ih an tuahmi a si. Cumi hnu ah US company Las Vegas Sand cun US$ 5.5 billion cem rori in a run tuah ve. Casino hmunpi thar ruangah Singapore ram cun nikum March thla hnakin tui’ kum March thla sungah tourist 928,000 a nei tam ih, 17.3 rori in a thangso. February thla dinhmun zohin 2009 hnakin 2010 ah 14% rori in tourist an tam. 2009 sungah Singapore ram cun 2008 hnakin tourist 4.3% in an nei mal. 2010 February ihsin April thla sungah Singapore ih hotel san man cu 3.3% in a kai thluh ih, mikhual in room an hman zat ah 87.1% tiangin a si. Casino thar pahnih cun Singapore acozah hnenah kum 2015 tiang an ngahmi sumpai ihsin US$ 1.9 billion an kuan ding. – StarBiz\nIran in UN ih thuneitu pawl cu ‘Satan’ ti’n a ko


Covid 19 Nathrik rim Theithiam Dingin Ui Fim an zirh suak | Falam Online Media\nCovid 19 Nathrik rim Theithiam Dingin Ui Fim an zirh suak\nJuly 27, 2020 July 27, 2020 admin\t0 Comments covid - 19\nUico, an fim zia le mithiam pawl ih training mi phei cu, ṭangkai zetmi minung bawmtu ah an suak thei ti cu mitlangpi theih mi a si.\nRampi cozah, ralkap pawl khalin an sor ṭangkai zetih boom, meithal, thilpuakthei le riittheihsii rim lawng si lo in cancer natnak ṭhenkhat, malaria le nat cii dangdang rim theithiam dingih zirhmi ui fim khal an um ih, tukhalah, Germanay, University of Veterinary Medicine Hanover mifim pawl in coronavirus nat neitu ciil rim le midam ciil rim theithiam dingin Uico an zirh suak thei.\nUi fim, thil rim hnim thiam uico 8 pawl cu Covid – 19 mina le midam ciil, kan taksa ihsin suak mi taksathliing hmangin an zir ter ih zarhhnih sungah zaṭek 94% rorin an hlawhtling a si.\nBiochemistry of infections thiamsang, zir nakih telvetu Professor Maren von Köckritz-Blickwede cun “kan damlo tikah kan taksa sungih suakmi thilthliing, ciil tivek rim pawl khal a thlengaw thluh. Cumi rim in uico in a theithiam siding” a ti.\n“Abik in tui` kan zir suak mi cu ram harsa, Covid 19 nat test nak bungrua harsanak hmun pawl ah a ṭangkai zet ding. Nat kaaitu pawl cu uico in an rim a thei dingih a ṭuldan vekin ṭuanvo neitu pawl in hmalaknak an nei thei lohli ding” tiah Professor cun a sim hrih.\nAsinan tui` an zirmi cu ṭihnung nawn lomi, minung par ih kaai thei lo dingih rem cia mi nathrik hmang in an zir mi a si ih, atak ih hmansuah thei dingin Covid 19 nathrik nung mi hmang in zirnak an nei lai ding.\nCuhleiah, Ui fim pawl cu Covid 19 nat neitu le nat dang neitu rim thleidang thiam ding khalin an zirhtum a si.\n← Kum 82 Pitar in Vom ka thongpet a ti +VIDEO\nCoronavirus nei ka duh ti`n rak Au Ṭheutu Doja Cat in nathrik a kaai →\nSaFe keunak ihsin suak mi Virus ruangah Minung 7 thi, Mipum 60 damlo\nChamphai ramṭhen ah Pathian hnaṭuan siding zumummi ih Ruhro an sar\nHlon ṭul dingmi Covid 19 Vaccine cu Lamziintluan ah an Dawt ciamco


The Drawn Cutlass: Let Me Play Carnak.\nI predict that Charles Johnson at Little Green Footballs will publish a post later tonight (Thursday) titled UN Leaps Into Action, Scolds Saudis About Abuses Against Women.\nupdate: Carnak blew it.\nPosted by Bob at 2/14/2008 06:00:00 PM


‘Misual In Ka Pasal An That” Tin A Ṭap Ciamco, Cumi Hnuah Amah An Kai – Onlinenungak\nJune 28, 2021 ah Indonesia, Papua Province, Jayapura ramsung ah thil rapthlak zet a thleng. Nunau kum 25 mi cu lamzin kap ah thihnai thawn a ṭap ciamco ih lamzin ih tlan pawl hnenah bawmnak a dil.\nMisual 4 in an rok ih a pasal cu nam in an dawt that, cun amah cu au lo dingin an hringhro hnuah an sumpai pawl an laksak thu a sim. A pasal kum 44 mi cu siizung ah an tlanpi hngal nan an runsuak thei nawn lo ih a thi.\nA pasal taksa parah nam ih dawtnak hliamhma 20 lenglo aum, an innsang cu an riahsia tuk ih kum noten nuhmei ah a cang. Police pawlin thilumdan an zingzoi vivo ih an nupa karlakah thildik lo aum in an theisuak, an sulhnu pawl an hai vivo hnuah innsang nubik in tlangval arak nei thup ti an thei.\nA tlangval in a taksa parah a hmin VLH tin a ngan. Cun, a tlangval thawn a pasal ih sumpai le rothilri pawl laksak an duh ruangah a pasal cu that dingin misual an ruai. Thil ziangkim an theihfiang hnuah innsang nubik le a tlangval cu an kai ih an thil tuah rapthlak zet khal an phuangaw.\nAn thatmi a pasal cu milian zet a si, a tantami a innsang pawl cu an mo parah an thinheng tuk. Cun an mosual cu ahlan ih an hnenum ih fanu a si, an fapa thawn an duhawk hnuah hlunghlai zetin an neiaw. Ahlan khalah an mo in thilsual arak tuah ṭheu nan an fapa in a duh tuk ruangah a nauhak tuk lai ih thil a theithiam hrih lo tin a ngaithiam ṭheu thu pawl an rel. A duh tuk ih arak ngaithiam ṭheu ruangah thihnak a tong phah. (Source: Tribun News) Meifar


Ralbawi Le Thawnginn Kiltu Palik Nunau An Mualpho – Meifar\nRalbawi Le Thawnginn Kiltu Palik Nunau An Mualpho\nDecember 29, 2021 admin Myanmar 0\nRalbawi le Insein thawnginn kiltu palik nunau cu a thupten an duhaw ih an ittlang ṭheu. Nunau thawngtla pawl kiltu palik nuanu Ma Nandar le a milai ralbawi cu hotel ah nuam an cen lai cu video in an zukaw ih online sungah a darh ciamco.\nAn video cu online ṭuanvo neitu pawlin an hlonhlo sak nan ṭhenkhat in an rak download man. Hitin an cansualnak video a darh ciamco ruangah thawnginn kiltu pawl le ralhrang lakah zingzoinak an nei, ni 7 sung zingzoinak an nei zo.\nRalbawi hi nupi nei lai a si, ahlan khalah fala arak nei zo. A fala hlun in a thik ruangah an video cu online parah a tarlang ih cutin an mualpho, ziangtin a fala hlun in an video hi anei thei ti khal an zingzoi rero lai.\nPDF (Kalay) ၊ CNDF le ပ.က.ဖ Pawl Tangtlang In Ralhrang 14 An That\nBenjamin Sum In ‘Lelte Award’ Ah Laksawng A Ngah


Kankhal Haridwar Heritage Walk What To See & Experience - Resort In Asia\n. When you walk in the streets, you discover some strands from the past that bring an instant smile to your face.\nAncient CitiesIndiaUttarakhandUttarakhand TravelWalking


Washington thuthang le twitter ah Joe Biden cu "Catholic dik tak President" tiin miin nautat April 29, 2021 | Radio Veritas Asia\nWashington thuthang le twitter ah Joe Biden cu "Catholic dik tak President" tiin miin nautat April 29, 2021\nWashington thuthang le twitter ah Joe Biden cu "Catholic dik tak President" tiin miin nautat\nWashington post thuthang ihsin a tui America President Joe Biden hnen "Catholic diktak President" tiin an nautat nak thawn pehpar in Catholic zum hnget tu mipi pawl in an leh rul. Ziangruangahtile Joe Biden cu Catholic mi pakhat asinan nauthlak nak tha a pek ruangah America Catholic Bishop pawl ih sim nak a tong.\nCatholic meethlak nak zung pawlkom ih upa asimi Brian Burch in Joe Biden Catholic asinak cu thuthang lam ah an soisel. Joe Biden ih thuthanglam secretary in amah cu "Pathian a duh zet tu" tiin a ngan. Cumicu Washington post thuthang in Joe Biden cu a zum mi Pathian thu ih zirh mi thawn malte hman pial a duh lo tu Catholic zum hnget tu President" tiin a hmang.\nKum tampi ram upa pawl cu "sual nei lomi minung nunnak" kilhim dingah Catholic Pawlpi ih dil mi cu ziangah an rak siar lo. Cumi ziangih an siar lo nak thu ruangah a tu Catholic President in a zummi biaknak ih zirhnak parah a din pi le pi lo nasa tukin ansim ih thil tha lo tuah vekin an soi sel thu, hitivekih mawhthluk nak cu sual nei lo, humhim nak a umlomi, a suak hrih lo mi naute pawl ih nunnak thah a si thu, asinan nau kham nak rak dodal sehla nauthlak dingah a cem mi sumpai cu nauthlak nak pom tu pawl ih cem ding khalah a forh fial.\nApril 29 ni Washington post thuthang ah Catholci Kohhran sung ram khel lam thawn pehpar in a nasa mi thu rual lonak a um thu an sim. Ahleicein nauthlak nak cu party ih daan vekin a pom tu a tui President Joe Biden Bawi Jesuh thi le sa sang thei nak thawn pehpar in thu suah dingah America Catholic Bishop pawl lakah thenthum ih then hnih ih pomnak a tul thu, asinan mithiam pawl ih an sim nak vekin cutivek pomnak cu Bishop hnen ihsin ngah thei ding asi lo thu, asinan Bishop pawl in nasa zet in an sim ding asile Catholic mi sinak in nauthlak nak tuah lo dingah thinlung a thleng thei thu, asinan thuthang cu himi thuhla lawng ngan siloin himi thuhla parah thupit ter dingih tumtah ih ngan asi thu Brian Burch in a sim.\nBrian Bruch in pehbet in President Joe Biden in Catholic Pawlpi ih zirhnak thawn pial aw in a tuah nak pawl khal a lang ter. Cutivekin Catholic Pawlkom daan tuah nak ih ruahnak petu pakhat asimi Grazie Pozo Christie khalin Catholic Pawlpi ih zirhnak thawn a kaih lomi President Joe Biden ih tuah tuannak pawl a nautat. Joe Biden cu amah le mah biaknak lam a kai hnget tu tiin a sim vekin ram khel lam ahcun a zummi Pawlpi ih zirhnak thawn a kaih lomi tuahnak cu felfai zetin a lang ter. Curuangah thubuai a suak ter.\nGrazie Pozo Christie ih hmuhnak cu a tu Joe Biden ih kaphnih ih thil a ti nak parah America Catholic Bishop pawl pawlkom dinhmun in America Catholic mipi pawl parah biaknak lam zirhnak thawn pepar in a buai vivo ding ti a phan thu, himi din hmun lehrul sal dingah Bishop pakhat ciar thawn a pehpar thu a sim.\nPresident Joe Biden President a tuan hnu ni 100 kim mipi pawl hnen thu a sim nak parah a hlan Democratic upa asimi Daniel Lipinski in EWTN thuthang ih thusuh nak ah "Catholic sinak in a dang ding. Mi pakhat ciar ih man Catholic pawl cu thei thiam dingah tuanvo an nei. Cui man cu minung kiangkap a nung ter ding. Kanmah pawl cu a pakhat nak Catholci kan si ding" tiin a sim. President ih simnak ah nauthlak nak thawn pehpar in Trump cozah ih kutsungah ngan mi thu pawl zaten a ling a let thluh. Himi thuthang cu CNA thuthang ihsin kan don mi a si.


Pacquiao Le Mayweather Ih Thuhla; Pacquiao Ka Ṭan Ko!! - Chinland Today Media\nMay 2, 2015 3:08 pm·0 comments\n– Van Bawi Lian\nLeitlun santhuanthu ih Boxing Thong hmin tilar leh saltu, hmin nei, mithiam, mi cak maksak Manny Pacquiao ‘Pac Man’ le Floyd MayWeather ‘Money’ te pahnih ih thuhla pawl in tulai leitlun a khuhneh zet. Cui thu sarhu ah ka rak caiciling ve. Zo in a neh ding ti cu an thongawk thluh hnu ah a fiang ding ti thei cingin ka thinlungin ṭan mi cu ka rak nei ve ih, ka thin tur khal in ti rang zet.\nBoxing thong dingin an leh killi kual sungah veikhat hman kai ve dah lo ti fam cu, zo a thiam deuh ti rel ding ngaingai cu an lehdan ah, cutin khatin rak ti ciamco ding ka neiin ka thei ve ciamco lo. Asinan an thuhla le an leh dan pawl mahte uar in ka rak uar ve ta top mai cu a si. Ka pa cu Boxing thong thiam a si.\nPacquiao ih Pathian a duhnak le Pathian a rinsannak pawl in ka thinlung cu tampi i tham ih a lam ah phat lo ten, ka thinlung cu a tlu ih ka ṭan rori ko.\nKhawitawk, Ziangtik ?????\nAnleknak Ding Hmun : MGM Grand Casino, Las Vega, USA\nA Thongawk Ding Ni : May 2, 2015\nZiangtin An Ko : Battle for Greatness or The Fight of the Century\nMayweather In A Neh Ding? Aih Silo!!\nCumi rualin leiltun Boxing thiam mi langsar, heavy weight ih vei 2, 3, 4 lai cakbik sinak rak ngah zo tu pawl; Bernard Hopkins, Carl Froch, Juan Manuel Marquez, Roy Jones Jr, Amir Khan, Ricky Hatton, Sugar Ray Leonard, Kell Brook, Shane Mosley, Oscar De La Hoya pawl cun MayWeather in a neh ding an rak zum sawn ta riai mai.\nMoney in a neh thei ding tiih an zumnak san cu, a leh dan hi vei le khat ih minam a silo, nuamten a leh pi pawl ih kutthlak dan le tha lak dan pawl a theithiam lohli thei. Reipi a leh pi thei dingih cutin a netnak ahcun a neh ding. Amah tluk ih leitlun Boxing thiam ih lekmawi le cang mawi kan hmu lo tiin an rak lawm.\nAsinan George Foreman cun Pac Man in round khat an lehnak ah rilko a thong tluk ding ka zum tiah a rak zum. Mike Tyson khal cun rei a lek dingih Money in khamawk dan le rak thong ve cu a tum ding nan a netnak ahcun Pac Man hin rilko a thong ko ding tiah a rak zum ve. Kei khal cun Pac Man in a thong ril ko ding tiah ka rak zum ve.\nZiangtin An Ngiar Aw Thok\nMay Weather hin 2008, Leitlun ih no.1 a si laiah cawlh ding a tumthu a rak puang. Himi laiah Pac Man hi no. 2 a si. Asinan Pacquiao ih a co nak ruangah Mayweather hin a leh cawlh ding ih a tumnak khal a ṭhulh sal. Leitlun boxing thiam santhuanthu ah an pahnih thongaw haiseh la tihi mipi titi tambik le zohcak bik mi a si.\nNelson Mandela fanu in, a pai suah kum, kum 93 nakah an pahnih thongawknak tuah dingin a rak tumtah nan a rak hlawh tling lo.\nKum 2012 ah Mayweather in Pacman hi $40million ih thongawk dingin a rak ngiar ve nan a rak ngah lo. Pacquiao sawn tu in kan dung kum thok hrawngah Mayweather hnenah miharsa pawl bawmnak ding hrangah thongaw dingin a ngiar ve sal.\nAn pahnih in cutin an rak ngam aw zet zo nan an rak tongaw ngaingai lo. December 12, 2014 ah Mayweather in May 2, 2015 ih thongaw dingin a duh thu a rel suah mi cu Pacquiao khalcun a rak pom cih ve ih cutin February 20, 2015 ni ah an mah ngai hmaiton in tongawknak an nei.\nMannay Pacquiao In Pathian A Rinsan\n‘Ziang hman lo ta I cawisangtu cu Amah Pathian a si, Ziangkim hi a mah sunlawinak hrangah siseh’ tihi Manny Pacquiao in a thu rel tinte deuh thaw in a telh. Tui’ ṭum an thongawknak ding khalah a lekpi dingmi Mayweather hnenah Pathian ih duhdawtnak le zangfahnak , thuthangṭha simnak caan ṭha ka neih thei ding hi ka lungkim bik mi a si’ titlain thuthang latu pawl hnenah a sim hngehnge.\nPacquiao ih nu hi sakhua mi, Pathian duh zet tu a siih a nu hin a fapa hi Pathian hnaṭuantu ropi si dingin thla a camsak ṭheu.\nKum 12 a si ah a pa thawi an tithiamawk lo ruangah an inn a suahsan. A pa vet thung hi zu in hmang le misual a si. An inn a suahsan ihsin lamzin kapah mahten rawl hawl in a vak tawi. Asinan a tumruhnak le a zuamnak pawl hi a nasa in a ropi tuk.\nKum 17 a kimah boxing thiam (pro) sinak a ngah. Himai lai ahcun a veikhat thong ah $ 2 a ngah ṭheu. Angah mi ihsin malte hi a nu hnenah a kuat ṭheu.\nProfessional a sihnu ih a caklo hmaisabik ṭum cu, a vei 12 nak a thong mi ah a si. Hi mi an thongawk hi a sunnak khal an thongngah ruangah siloin a tumpi pa Rustico Torrecampo in liang in a hngawng ngah ruangah a si.\nKum 19 a kimah WBC flyweight taihkhap cu Thailand ah a ngah. A thongpi pa cu Chatchai Sasakul a siih December 1998 ah an rak thong aw.\nPhilippine zuknung pawl ah a cang ve ṭheu ih misual lam ah a cangṭheu. A hmin ah Pac Man tiin an ko theu.\nChess lek paih zet mi a si hlei ah Philippine ram aiawh ih Professional Basket ball lektu pawl lak ih mi niambik a si.\nHlasak paih zetmi a siih a mahte rori in Piona a zirh aw. Hlasak paih zet mi a siih ‘Sometimes When We Touch’ timi Phillipine hla khal a suah hngehnge ih Youtube ah zohtu 972,268 zohtu a nei.\nA danglamnak bik pakhat ve cu, a lehnak ding hmun a feh tinte in a Bible hi a keng ringring. A Bible hman mi hi pen cati sen ih rin mi lawnglawng in a khat thluh. Pathian hnenah a nunnak pe aw zet tu a si.\nA nupi Jinkee, thawn fa panga : Emmanuel Jr., Michael Stephen, Mary Divine Grace, Queen Elizabeth le Israel. imuel, Michael, Princess, Queen pawl an nei.\n2011, Philippine ram thlisia ih a nuai ciamco laiah mimal ih sumpai thawh tambik lakah Pacquiao hi a tel ve a si.\nAn ram mipi pawl in Boxing ihsi a cawlh hnu ah an ram President hrangah an hahio zet mi pa khal a si.\nAn Pahnih Hminsin Pawl\nManny ‘Pac Man’ Hmin Kohdan Floyd ‘ Money’\n17. 12. 78 Suah Ni 24. 02. 77\n5ft 6in Sanlam 5ft 8in\nGeneral Santos, Philippine Umnak Las Vegas, USA\n6 World Title Nehzat 5\nWBO Welterweight Tiles WBC & WBA\n64 Mi Thong Zo Zat 47\n57 Nehzat 47\n38 Thong Ril Ih Net Zat 26\n5 Sun Zat 0\n2 Neh Awlo 0\n23.6 % Thongril Ih Neh Ding Zumtu 13.2 %\n19.3 % Point In Neh Ding 19.3%\n3.8% Nehawlo Veve 3.8%\nLeitlun Lehnak Ih Sumpai Ngahtambik 7 Pawl\nFloyd Mayweather : – $105m\nChristiano Ronaldo : – $80m\nLeBron James : – $72.3m\nLionel Messi : – $64.7m\nKobe Bryant : – $61.5m\nTiger Wood : – $61.2m\nManny Pacquiao : – $41.8m\nHrm; BBC, Washington Post, Forbe, CNN


Tedim Ah Bike Mawng An Kap That – Meifar\nTedim Ah Bike Mawng An Kap That\nSeptember 12, 2021 admin Lawrkhawm 0\nChinram, Tedim khawpi ah ralkap/palik in bike mawng pakhat an kap that. September 11 zan nazi 9:45 hrawngah mino 3 cu bike thawn lam an leng ih ralkap/palik pawlin an rak dingter nan an ding lo ruangah mino pakhat cu an kap that.\nMithi cu Gawngmual khuami a si ih ralkap pawlin a ruak cu siizung ah an phur, hliamtuar 2 cu mipa le nunau an si ih kum 15 mi hrawng an si. Tualsung mi pakhat in, “Bike thawn Sakawlan (စကောလမ်) veng ihsin Myoma veng lam ih feh tum an si.\nBogyoke lamzin ihsin an feh ih palik sakhan hmai ah palik pawlin ding dingin an rak auh. An ṭih tuk ruangah an bike cu an tanta ih an tlan, an tlan lai cu an kap hngal ih mipa pakhat an kap that.\nPahnih cu hliamhma thawn an tlansuak thei. Mithi ruak cu palik pawlin siizung ah an phur, hliamtuar 2 cu siizung ah an feh lo. Mizan ah meithal awn vei 15-20 hrawng kan thei, cumi hnu khalah meithal awn cu kan thei phahphah lai” a ti.\nCNA le CDF-Thantlang In Lungler Ralkap Sakhan An La


Taingen le Hiangzing karlak ih miruak an sar mi cu Moses Kim Tuang a rak si - Falam Online Media\nHiangzing-Taingen karlak, peng ban 29, falaung 3 kiangkap ih an sar mi mithiruak cu Zomi phunhnam hrang thei tawk suah ih hnaṭuan rerotu Moses kim Tuang ih ruak a rak si.\nApril 18 ah ram vak pawl in rimsia an thei ih kiangkap naivai an zoh ciang tikah mawṭaw cycle le a siat zet zo mi miruak an hmu ih zo a si ti an thei lo ruangah innsang kimlo lole mihlo theitu an um cun pehtliahnak nei lohli dingin phone number tarlang in internet cahmai ah thu an than.\nCutin, Kalay ih um a sungte pawl in an ngehven ih Moses kim Tuang ruak cu an hlam ih Christian daan pangaiten Kalay ah an vuiliam zo tiah theih a si.\nA ruak hmutu pawl cun cangsual pangin kham hrap ah a tlak siding an zum nan mithi tei` innsang le miṭhenkhat cun thah mi a siding tiah zumnak an nei.\nMithi hi ziangtin Moses Kim Tuang a si ti an thei dan cu felfai in kan thei ciang lo ….\nMoses Kim Tuang a hloh thu ah “2021 kum cem lam ah kaih a tuar. December 1 ah in phone ih ka luat zo in ti. Zinglam nazi 10 hrawngah in phone ih a luat zo thu kan thei cu kan lungawi zet. Sun nazi 1 hrawngah Tedim ra thleng ding a si nan, thlen ti a nei lo. Phone thawn khal kan pehtlaih thei nawn lo. Mi nih an that siding kan zum” ti`n Moses Kim Tuang thlennakding hmun ih rak hngaktu Saya Hau nih a rak sim dah.\nMoses Kim Tuang cu Zomi Political Coorrdination Committee sungtel a si ih, kan dung kum Kalay le Tedim karlak ih a hloh thu ah ZRA cun CJDC sungtel pawl mawh an puh deuh. Asinan CJDC sungtel hriamkai pawlkom ṭhenkhat cun a nih thawn pehparin a thuhla zianghman kan thei lo tiah an rel ve a si.\n← NUG in atufang Dothlengnak dinhmun relfiang\nMalaysia cozah kharhkhummi raltlan 500 lenglo an tlansuak ih nauhak telin mi 6 an thi →\nRalhraang SAC ralkap kut tuar in Chin pacangṭha nunnak liam\nHakha ah Lamzawh mipi ṭhekṭhen in ralkap pawl in Meithal an hmet puak\nMarch 25, 2021 Ni Hnem Sung 0


sie nannten ihn dings (2007) - Official HD Trailer\nsie nannten ihn dings Trailer (2007)\n30 June 2007 5 mins\nShort by Nathalie Percillier.\nWatch the official sie nannten ihn dings 2007 trailer in HD below or find more sie nannten ihn dings videos on Vidimovie.\nHave you watched sie nannten ihn dings yet? What did you think about it?


Diklonak thawn Lian, Neinung ih Hngal kan um hnuaihni kan Falam ah | Falam Online Media\nKan Falam ah miṭhenkhat cu dik zetih hna an ṭuannak thawngin le an zuamnak thawngin Pathian in a thlawsuah haiih tangdor mi neinung khal an um ruri. Asinan miṭhenkhat pawl in sumpai kan laklut daan cu Cozah ih duh lomi (thil le ri thawn) tuahṭuannak le zuarnak in siseh, Cozah ih khammi riittheih sii le vai thawn sumdawnnak im maw sumpai hawl ih mi neinung khal cu an um.\nṬhenkhat cu Company hna an ṭuannak ah an ngah ding zat hnakih tam le miat tengteng dingih hna an ṭuannak ruangah mi neinung le lian khal cu an um. Cule, ṭhenkhat cu Cozah hna an ṭuannak ah mipi hnen ihsin diklo zetih sum laklut ruangih mi neinung khal an um thotho.\nHiti ih hna kan ṭuan cu kan mah le Pathian karlak cu asi ko nan khawpi, vengpi pawl lakah le khuasung tal ahcun hngal le puarthau tukin um lo hai sehla ziang tluk in so a ṭha ding. Falam hi khua fate kan si ruangah kan tuahṭuan mi, kan hnaṭuan daan tete pawl hi a cekci cun kan thei aw thluh lo ding nan a awm tawk cu kan thei aw thei men ding.\nDik zetih hnaṭuan ruangih mi neinung asimi pawl cun an va hngal pang khal le a zia te um. Asinan diklonak thawn na tuah, na ṭuan, sum na hawl ruangih mi neinung na si ahcun hngal le puarthau in um pang hrimhrim hlah aw, tangdor tum sawn aw. A dik loih na ngah mi pawl in ṭhathnemnak a lo pe ngaingai cuang lo ding. Curuangah hngal pang hlah uh si, tangdor sawn kan tum cio pei tiah duhsaknak tumpi thawn….\nSaya Thang Lian (Falam)\n← Zahmawh rimnam Khua hmin vehvaitu nei tam tuk cu A hmin an thleng phah thluh\nUtah ramcaar ihsin hlo zo mi “Monolith” vek cu Romania ram ah a suak lala →\nChinram Huap ralkap Kaihkhih Kharhkhum Tuartu Cazin


New Delhi Ih CNCP Calai Seminar Report - Chinland Today Media\nNew Delhi Ih CNCP Calai Seminar Report\nNovember 3, 2012 9:50 pm·0 comments\nNew Delhi khawlipi ah Chin Nonawn Calai Pawlkom ih hohanak in Chin Calai Seminar a vei (5) nak cu Living Faith Baptist Church (LFBC) biakinn ah tuni a ni 7 nak tiang nei rero a si. Cutawk ahcun Chin mi Upa Dr. Than Bil Luai le a innsang nu, Rev. Dr. Timothy Sui Lian Mang, Saya Paul Van Hre, Saya John That Luai, Saya Caleb Laltinhrem, Saya B.Lallianthang le Rev.Oral Siang Za Khup pawl cu an rathleng thei ih hleiah Chin mi upa Dr. Pu Sang Ci le Pu No Kap Thang le tla an ra telpi thei a si. Chin calai lamih zirsang le Chin Grammar tuahsaktu, Chin calai a kumkum ih zir ih hliakhlai ih Chin Writter’s Handbook le Teacher Guide nei thei dingih ṭan a laktu pahnih a simi, Dr. Connie Champeon le Dr. Dabbie King, le an rualpi pahnih, Elisha le Sarah letla an rathleng thei ih, cun Rev. Dr. Peter Tow le a rualpi pathum tla an tel ve. Curuangah Delhi um Chin mipi cun an lung a awi ngaingai ih an hlawkpi zet a si tiin thuthang kan ngah.\nThuthang famkim le cipciar\nHimi seminar ah zirhtu dingin Saya Paul Van Hre cu Oct 26 ni sun ah vanzam in a ratleng ih, Saya Caleb Laltinhrem cu Oct 27 zinglam ah a ratleng ve. Rev. Dr. Timothy Sui Lian Mang cu Oct 27 thotho, zan ah a thleng. Cule Dr. Than Bil Luai le a innsang nu cu Oct 28 zan ah an rathleng ih, Saya John That Luai cu Oct 30 zanlam ah a rathleng. CNCP hruaitu le Chin mi upa pawl cun a cangtheibik in an hmuak.\nSeminar nikhatnak (zankhawm zankhatnak) Seminar khawmnak cu Oct 28 zan ah nei thok a si. Cumi zan ah Rev. Dr. Timothy Sui Lian Mang in thuthangṭha simnak a nei ih inntek pastor Rev. Kap Thuan Thang in chairman a kai. Paakzai in Pathian thangṭhatnak hla cu Mai Esther Zo Par Iang le Mai Mary tei in an nei.\nMipi pawl ih hngah hlap zetmi a si vekin an hlawk pi zet thu le a manhla an ti zet thukhal an sim. Seminar nihnihnak (Sunzir nikhatnak le zankhawm zanhnihnak) Sunzir nikhatnak cu Oct 29 zinglam nazi 11 ihsin zanlam nazi 4 tiang nei in, mipi 80 rasuak in an zir. Sunzirnak zinglam ah Dr. Connie in Introduction of Basic Linguistic a zirh ih, Dr. Dabbie King in Introduction of Chin Grammar a zirh. Zirnak can cu ṭhenhnih in ṭhen a si. Ṭonglettu cu Dr. Than Bil Luai a si. Cumi karlak ah sunrawl, refreshment, einak nei in colh can lak a si. Zanlam ahcun Dr. Than Bil Luai in Paper Presentation peknak a nei sal. Cun a zanhnihnak khawm ah Saya B. Lallianthang in thuthangṭha simnak a nei ih, Rev. Kap Thuan Thang thotho in chairman a kai. PaakzaI thawn Pathian thangṭhatnak cu Mai Zo Par Iang in a nei. Hi zan hnih sung mi khual hmuah sukso le mipi hmuah ṭuanvo cu LBCF mino pawl in ṭuanvo an la.\nSeminar nithumnak (Sunzir nihnihnak le zankhawm zanthumnak) Sun zirnak a nihnihnak cu Oct 30 ni ah nei a si ih, Dr. Connie in a zirhmi a peh ih, Dr. Dabbie King khalin a zirhmi a peh ve. An ni phanih in zinglam nazi 11 ihsin zanlam nazi 3:40 tiang an zirh. Mi 100 lenglo in himi ni ah zirnak an nei thei. A zanthumnak khawm ah Saya Caleb Laltinhrem in thuthangṭha simnak a nei ih, Rev. Nehamiah Sui Nei Piang in chairman a kai. Dr. Than Bil Luai in harhdamnaklam le thucahtawi simnak khal a nei bet. Hi mi tlai ah ah CNCP ih tawlrelnak in zanriah cu mikhual zate le CNCP upa pawl thawn hil tlangnak an nei. Mikhual hmuaktu ah DBCF mino in tuanvo an la. Mipi cu calai lam le Pathian thu ah hlawhtling zetin an um.\nSeminar nilinak (Sunzir nithumnak le zankhawm zanlinak) Sun zirnak a nithumnak cu Oct 31 ah pehsal a si ih, Dr. Connie le Dr. Dabbie King te pahnih in can an lak ih, mipi mipum 90 in an ra zir a si. Chin calai ah Delhi um Chin mi saya le upa, nu le pa, fala tlangval tampi an rapok ih thusuhnak a phunphun le thulehnak a phunphun thawn zirnak cu thaw le nuam zetin ban cu rel loin zinglam nazi 11 ihsin zanlam nazi 4:30 tiang nei a si. Sunrawl einak khal an nei.\nThusuhnak a tam ih thulehnak pawl thawn cun a ngaitu hrangah hlawknak rel cawk lo a um. Ṭonglettu cu Dr. Than Bil Luai a si. Cumi zan ah Falam Refugee Organization (FRO) in Khuallian zate le FRO upa pawl, le pastor zate thawn komawknak le zanriah hiltlangnak cu LFBC ah nei a si. Zankhawmnak ah Saya John That Luai in thuthangṭha a sim ih, chairman cu Rev. David Mang Hrin Luai in a kai.\nDr. Than Bil Luai in harhdamnak lampang thusimnak le thucahtawi simnak, a innsang nu in thucahtawi simnak tla an nei ih, mipi cun an lungawi in an hlawkpi zet a si. Paakzai ah Mai Eng Nei Mawi, Mai Zo Par Iang le Saya John That Luai pawl tla an si. Mikhual hmuaktu ah ZCF mino pawl an a si.\nSeminar ninganak (Sunzir nilinak le zankhawm zannganak) Seminar sunzir a nilinak Nov 1 ni cu zinglam nazi 11 ah thok in zanlam nazi 4:20 tiang pehsal a si ih, zinglam ah Saya Paul Van Hre in Chin Ca Luandan timi le Dr. Than Bil Luai tein Paper presentation an pek a si. Zanlam ah Dr. Connie Champeon le Dr. Dabbie King te thotho in Chin Phonology le Chin Grammar, Chin Morphology, Chin Orthography pawl cu an zirh ih mipi mipum 60 in rasuak in an zir.\nṬonglettu ah Dr. Than Bil Luai thotho a si. Sunrawl einak an nei ih ning ti um loin zirpeh a si. Cumi zan ah Dr. Than Bil Luai le an innsang nu cu an tlung. Cun Dr. Run Bik cun khuallam ihsin a rathlengtu saya upa pawl cu a inn ah zanriah a dar. Zankhawmnak ah Rev. Dr. Peter Tow le a rualpi pali pawl an rakhawm ih Dr. Peter in thuthangṭha a sim. Saya John That Luai in tong a let. Chairman ah Rev. Kap Thuan Thang a si. Paakzai cu Mai Eng Nei Mawi, Mai Esther Zo Par Iang le Saya John That Luai pawlin an sak ih, Dr. Peter le a rualpi pawlin thumzai an sak. Mikhual hmuaktu cu GBC mino pawl an si.\nSeminai niruknak (Sunzir ninganak le zankhawm zanruknak) Seminar sun zir a ninganak cu Nov 2 zinglam nazi 11 ihsin zanlam nazi 4 tiang neipeh a si ih, mipi mipum 45 in an zir. Cumi ah Dr. Connie Champeon in Chin Falam Primer nauhak pawl zirhsawng dan a zirh ih practice rori in leknak le zirhnak a nei a si. Mipi cu hlim le lawmtak in an zir thei ih, himi zirnak ih a teltu hmuahhmuah hi Chin ca zirhdan ah certificate pek tlak an si tiin khal an rel ih an hlawkpi ngaingai a si. Sunrawl einak khal nei in zanlam khalah zirpeh sal a si. Dr. Connie cu himi zirhnak hi nithum sung zirh dingmi a si, asinan tikcu can a umlonak ruangah nazi malte sung ka zirh a si tiin a sim. A netnak ni a si vekin CNCP lamih hruaitu Salai Thang Lian Mung in chairman ṭuan in lungawithu simnak a nei ih, CNCP hruaitu Salai Ma Zawn khalin lungawithu simnak a nei.\nCun Dr. Connie, Dr. Dabbie, Elisha le Sarah pawlin thucahnak le lungawithu simnak nei in, Rev. Dr. Timothy Sui Lian Mang in lungawithu le hmailam Chin Falam Literature thawn a pehparmi seminar tuah dingih ruahsannak a neihmi (Aizawl, Autralia, Norway, Sweden le USA) pawl a sim ih sawmnak le thucahtawi simnak a nei bet. Cun CNCP cun Dr. Connie te pali cu laksawng fate takte a pek ih, a pektu cu Dr. Run Bik a si. Ṭonglettu cu Saya John That Luai a si. A netnak ah Saya B.Lallianthang ih thlacamnak in sunzirnak cu lungawi aipuangten an ṭhehsuak a si. Zankhawmnak ah Saya Paul Van Hre in thuthangṭha simnak a nei ih, chairman ah Pu No Kap Thang a si. Paakzai in Pathian thangṭhatnak hla cu Saya John That Luai, Mai Zo Par Iang, Mai Eng Nei Mawi le A Lian nu (Nu Cangte) pawlin an sak. Mikhual hmuaktu cu ZCF mino pawl an si. Cun Seminar cu zankhawmnak thawn peh vivo hrih a si ih Nov 4 zankhawm tiang peh ding a si.\nHimi Seminar ahhin cabu a phunphun zuar a si ih, Seminar laksawng tiin a man ol in tla zuar a si. Cumi cabu pawl lakih a larbik tiih reltheihmi cabu pawl cu Chin Writter’s Handbook a si. CNCP in Rs. 150 in a zuar. Cun khawng cakbik cabu tiih record a tlakmi cu Laizun, Dr. Than Bil Luai ih nganmi, a si. Dr. Than Bil Luai in CNCP kut ah a ap ih CNCP cun Rs. 100 in a zuar a si. Cumi cabu uk 15 cu zuar thok veten minute pa 5 sungah a cem a si. Mi tampi in Laizun, Laizun a um lai maw tiin, an hlam rero lai nan a cem thluh. Cun DVD le CD pawl tla zuar a si ih, Chin zuknungthar Khrih Riantu tla zuar a si. Mipi tampi in cabu tampi an lei ih, cabu phurtu Saya B.Lallianthang tlun khalah an lung a awi ngaingai. Cumi lakih cabu danglam zet pakhat cu Sia le Ṭha timi Bible zuksuai cabu hi a si. Nauhak pawl hrangah Bible an thinlung sungih olten a lut theinak dingah a poimawh zetmi cabu ṭha a si.\nThanksgiving Holiday Ah Indianapolis Ih Crusade Program\nMyanmar Combine Service Oklahoma City, Oklahoma, USA ah tuahsuak


Zohthimtlak Hringtu Nu - Chinland Today Media\nZohthimtlak Hringtu Nu\nJune 1, 2017 12:17 pm·0 comments\nNgun Hlei Sum\nA PASAL SUNGKUA LEH DOCTOR PAWL IN AN BEIDAWNG PI HNU MI PI TLING IH SUAH TU, ZOHTHIMTLAK HRING TU NU\nCentral China, Hunbei province ,Wuhan ih um a hmin Zou Hangyun cun a fa neih sun hrang a theih nak hmuahhmuah hmang in a enkawl seilian ih, mi ih hmuhsuam nak hmuah hmuah tuar in mi pangai tak leh mi hlawh thing tak ih a tuah thu THE STAR ONLINE cun a rel.\nKum 1988 Khan a fapa, Ding Ding cu lei khaw eng hmu in a rung suak ih van duai thlak tak mei in a taksa ah zeng nat nak cun hmun a rak khuar ih, cumicun a theih nak leh a cangvaih nak lam ah mi bang lo in a suah ter ih, a pa leh Hubei Doctor pawl can a nu Zou cu ziang tik hman ah a tha nawn lo kei ih beisei ding khal ziang hman a um nawn lo thu mi piang sual a si zo thu cu an sim ring ring theu.\nHmanseh, a hring tu Nu Zou cun, ziangkhal ra thlengseh, a tawp tiang Ka thlen pi ding, cu cu Nu ka si nak vek in ka ti ding hrim hrim a si a ti. A pasal khal in ziangdang rello in Kan then aw ding a ti hngal mei ih cu ti in an then aw.\nTi cun, Zou khal cun an fapa hi vek a si ruang ih thenawk duh tu pasal cu ziangvek pa saw na si tiin a fapa cu hruai in an fehsan hngal ve .\nCuticun, Zou cun a fapa ah cun a ruahsan nak hmuah hmuah a thum thluh ih, a sungkua pawl ih ruah san nak um nawn lo a fapa Ding Ding cu rinnak in lei tlun a pal pi a tul thlang ta.\nA kut leh a theih nak a neih sal thei nak ding ah lam zin dangdang in a zirh (train) ih, cutin a fapa cu nuam ten hmai lam a kar vivo ih a tha deuh vivo.\nAnu Zou cun a fapa hrang hna a tuan rero nak company lawng cu duhtawk lo in protocol trainer leh selling insurance ah part-time in hna a tuan.\nTu ah cun a fapa Ding Ding cu Peking university ah Pathian zangfah nak in Environmental science and Engineering ah kum 2015 Khan Bachelor Degree a theh ih, cutin US Ivy League Harvard University ah master a zir in a thang lian rero lai.\n“Midang pawl cun Nu tha leh fel an nei ih, kei ka Nu cu Ka thinlung leh ka thlarau in kilkhawi tu leh Kai hruai tu a si,leitlun ah Ka nu vek hi cu an um nawn zik lo! Ka nu, leitlun ah Na ro pi bik e!” tiin lungawi thu a sim.


A Tthabik hrangah A Tthabik - Chinland Today Media\nAugust 31, 2012 11:23 pm·0 comments\nBible Siar Ding: 1 Samuel 18:1-4; 20:12-17\nJonathan in David cutluk ih a duhdawttuk ruangah kumkhua ih rualpi ttha si dingin thu a kam. – 1 Samuel 18:3\nBible sungih thukamnak (covenant) pawl thu kan ruah tikah, Pathian le minung karlak ih thukamnak pawl: Pathian le Noah karlak ih thukamnak, Pathian le Abraham karlak ih thukamnak le thukamnak hlun le thukamnak thar tivek pawl hi an tel ringring.\nBible in milai pakhat le pakhat lakkar ih tuahmi thukamnak thu pawl tla a tarlang ve. Bible sungih hminthangbik mi bulpak pahnih lakkar ih thukamnak cu David le Jonathan lakkar ih tuahmi thukamnak hi a si.\nJonathan cu a pa Saul, Israel ram siangpahrang ih bawi tokham run luahtu ding pa a si. David cu Saul siangpahrang a thih tikih siangpahrang run ttuantu dingah hriak culh mi pa a si. Curuangah a ngaingai te cun Jonathan le David cu a do awtu ding raal dinhmun ih dingmi an si veve. Cuti’n tikcu caan a rung herliam tikah Jonathan in a pa ih ro co in siangpahrang run ttuan ding asinan David sawn kha siangpahrang ih run tuah a si. Jonathan in David cu dodaltu a raal vekin hmu ding asinan cuti’n ruat loin David a duhdawttuknak thinlung in amai’ zawn hnakin David hrangah a duhsak sawn a si.\nNupi pasal tthit-umnak (marriage) tla hi mi pahnih lakkar ih thukamnak tuahmi tahtthimnak a si ve. Pakhat le pakhat ka nun dam sung hmuahhmuah rin-umzet in ka lo umpi ding, ka pum ka lo ap a si tiih thukamnak tuah a si. Tthit-umnak hi Pathian le A minung pawl karlak ih “ruangh um lomi thukamnak thar (unconditional new covenant)” ai-awh langtertu khal a si. Pathian ih in duhdawtnak cu a fahniang pawl kan hrangah a tthabik tuahsak ding lawng hi a si ringirng.\nThukamnak thawn pehtlaihnak cu ka sungih um a tthabikmi kha na hrangh a tthabikmi tuah sak dingih tiamkamnak a si kumkhua.\nBawipa, kan thukam pehtlaihnak sungih rin-umnak in\nNangmah lo upat thiam dingin in bawm hram aw.\nTuni ah keimai’ zawn hnakin midang zawn sawn ruahtu si zuamnak in thukamnak thawn pehtlaihnak ziangti’n so ka tuah thei ding?\nRaaldonak ih Thabangnak


Tlawngkai Ding Hmin An Pe Rero Lai, Falam Tlawnginn 2 Ah Bomb A Puak – Meifar\nTuizing May 26 zingpit nazi 2 hrawngah အ.ထ.က(၂) tlawnginn sungah bomb a puak. Cumi hnuah အ.မ.က (၅) tlawnginn ah bomb a puak sal. Zingpit ih thilthleng a si ih mithi le hliamtuar an um lo nan tlawnginn cu a siat thluh.\nRalkap in June 1, 2021 ihsin Myanmar rampum huap tlawngkai thlang ding an tiih May 24 ihsin hmin an pe rero zo. Nikhatnak Chin ramsung ah nauhak hmin pe 1,796 zat an um ih Falam ah an tambik.\nFalam CDM Supporters in “Tlawng ap hlah uh, Tlawng kai hlah uh Campaign. Tu ah Falam peng sungah CDM ruangih hnaṭuan cawlhter a tongtu Saya le Sayamah 800 luan lai an um ruangah kan fale pawl tlawng kan ret a si tla le zirhtu an deihawk lo thotho ding.\nRalkap kut tang ih ca zir tla an him pei maw ti ruatsak in kan neh hlan sung cu Nu le Pa pawl in kan fale pawl tlawng ap hramhram lo dingin kan lo ngen duh. Kan fale pawl tlawng kan ap le kan Falam kan hmualphoh thawn a bang aw” tin an tarlang.\nNikhatnak ih Chin ramsung hmin pe cazin cu: Hakha fimthiamnak ih cazin cu KG ah 4, phunkhat ah 4, phunhnih ah 4, phunthum ah 2, phunli ah 11, an zaten kom in Primary Level ah 25 an si. Middle Level ahcun phunnga ah 1 lawng aum, cun phunkua le phunhra ah 1 veve an um. An zaten komin 28 an si.\nFalam ramsung ih hmin petu zaten kom in Primary Level ah 244 an si, Middle Level ah 168, Middle Level cu phun 5, 6, 7 pawl an si. Tedim ramsung ih hmin pe cazin cu Primary Level ah 156, Middle Level ah 42 an si. High School Level ah hmin pe an um lo.\nTonzang ramsung ih hmin pe cazin cu Primary Level ah 107, Middle Level ah 85, High School Level ah 13 an si. Tlawngkai dingih hmin pe pawl cazin cu Chinram, Myone 9 ta siloin Myone 7 ta lawng a si. Mindat le Kanpetlet cu an tello.


PDF In “အထက (၆) Tlawnginn Kiangih Bomb Puahtu Kan Si Lo’ An Ti – Meifar\nPDF In “အထက (၆) Tlawnginn Kiangih Bomb Puahtu Kan Si Lo’ An Ti\nMyanmar ralkap ih thupeknak vekin nauhak tlawngkai an um rero thlang, cuti rualrual in tlawnginn kiangkap hrawngah bomb puak thuhla theih ding aum ringring. Zo in bomb an kam ih an puah ti cu theih a si lo.\nBago, Nandawya vengsung ih um Basic Education High School No. 6 kiangah bomb a puak, June 2 sun laifang ah bomb a puak nan hliamtuar an um lo.\nBomb puaknak hmun ah ralkap le palik pawl an va thleng cih ih zingzoinak an nei, vengsung mipi pawl thu an sut vivo ih Htantabin No.1 lamzin ih phone dawr kiltu mipa 4 an kai.\nHimi bomb puak thuhla ah PDF in “Mipi um tamnak hmun ah PDF pawl kan cangvai dah lo, tlawnginn le mipi hliamtuar thei dingin kan cangvai lo. Kan cangvai asikhallen uico ralkap pawl hliamtuar dingin kan cangvai ding.\nTuiṭum ih bomb puahtu cu uico ralkap pawl ih cangvaihnak a si. An kuthnuai pawl ih cangvaihnak a si, Bago ih kan naule pawl ka sut thluh zo ih anmai cangvaihnak a si lo thu in sim” tin PDF hotu pakhat in a rel.\nWesley Sibawi Le Nurse 8 Hnenah Covid-19 Hmuhsuah A Si, Kalaymyo “Inn Ih Khumaw Thluh Ding” An Phuang\nRalkap In Chin Pasalṭha An Kai Ih A Lu An Tan >>>


Kachin Ram Innkang Ah Nufa An Thi – Meifar\nDecember 20, 2021 admin Myanmar 0\nKachin State, Myitkyina khua, Duka vengsung ah inn pakhat a kang ih innsung ih um nufa cu meisa in a kang that. Kangmei a suah lai ahhin an inn ah an nufa lawng an um, an harhdamnak a ṭha lo ruangah an vaksuak thei lo.\nDecember 19, 2021 sundir hrawngah an meisa hri fehsual ruangah kangmei a suak tin kiangkap um pawlin an rel. Meitat pawlin kangmei cu an buapi rero hnuah an mit thei ih mithi ruang pahnih hmuh a si ih siizung an phur hnuah an vuiliam.\nVengsung mi in, “Electric hridai ihsin kangmei a suak an ti. A fanu hi a thinlung a diklo, thinlung ciangkuang lo a si. A nu khal kum 80 luan zo a si ih a harhdamnak a ṭha lo ruangah amahten a feh thei nawn lo” a ti.\nMual liamtu pahnih cu Daw Mai Thu Bu (Kum 80+) le a fanu kum 50 mi Daw La Mai Bauk Mai an si.\nRalhrang Pawlin Nupa Tuakkhat An That


Harsa Bawmnak Archives - Page 2 of 8 - Chinland Today Media\nAustralia Chin Relief Committee In AU$122000 In Chin Ramkulh Harsa Bawm Sal\nAustralia Chin Relief Committee pawl cun Chin ramkulh ih harsa tuarmi pawl hrangah AU$122000.00 cu Hakha ah an kuat zo tiah thu kan dong. Hi bawmnak hi Australia ih Khrihfabu, Communities, Groups, Organizations le pumpak pawl hnen ihsin khawn mi a si thu Australia Chin Relief Committee thuhla thantu Salai Chan Ceu Lian (Pu), cun Chinland Today Media hnen ah […]\nYangon: Nikhua sia ruangih harsa tuar pawl bawmnak dingah Yangon ih sibawi hrekkhat lak ihsin Dr. Kyaw Hlaing Win tei’ group SYNERGY, Dr. Khin Ya Wai Aung tei’ rualpiza, Dr. May Moe Nwe tei’ group tipawl cun Falam pengkulh khua 16 pawl hrang bawmnak Chinland Today Team ah an pe ih a rang theinak bik in Falam lam ah kuat ih […]\nMyanmar rampi awnmawi khawvel ih hmaihruaitu Iron Cross pawl cun a veikhatnak hrang Chin ramkulh ah fehin, Hakha khawpi ih siatral mi pawl bawmnak pek an tum. August 27, 2015 ah Yangon ihsin an zam so dingih nikhat an caam ding tiah Chinland Today Media cun thu kan dong. ‘Hakha ah inn siat mi 570 a um tiah kan theiih […]\nLaizo Uksuh Khua 5 Falam Khawpi Thar Ah Thawn Dingin Innhmun Sial\nLal Nun Uk Leimin ruangih milai umnak hrang tihnung um Laizo uk suh khua 5 cu anmah ten inn hmun an vak thok zo. August ni 24 ihsin Laizo uk suh ih um Laizo, Than Hniar sakta le thlangta, Baila, Kalrawn khua pawl ihsin minung 100 lenglo in tlang hna an tuan. !Thu a sat lai ah tin zamrang in kan […]\nby CT Media ·\tAugust 25, 2015 ·\nChin Pawlpi (Kalay) in Harsatnak Tongtu Khua Pathum Bawm\nŠianglianuk Ķianghrol Chin Pawlpi (Kalay) cun 2015 August 24 sun ah ti lian ruangih harsatnak tongtu Myashein, Kanmagyi le Kanan khua pawl bomnak a pek thu theih a si. Myashein le Kanmagyi khua ah fangfai dip 10 veve le rawl hmeh a phunphun siseh, le Kanan khua ah fangfai dip 9 le rawlhmeh a phunphun siseh, bomnak pe in Chin […]\nChin Fala Japan Ram ah Huaisen\nJapan ram ih kan Lai fala tilian le leimin ruangih harsa tuarpawl hrangih a cangvaih daan le a bulpak ih hmuhsaknak a neihmi pawl tla a hnuailam ah kimcang deuh in siar ding a um. Ziangtin Kan Au Janpan tong in phun 3 in kan au. A tawizawng cun, mipipawl in bawm hram uh, kawlram ah tilian le leimin ruangah […]\nby CT Media ·\tAugust 24, 2015 ·\nLBA In Tilian Harsa Pawl Hrang Bomnak Sunday Hmang Ding\nSalai Lal Nun Uk Kalaymyo sehvel tilian ruangih harsa tuar pawl hrang August ni 23 ah LBA in Tilian Harsa Sunday hmang in a bawm ding tiah thuthang kan ngah. “Zarhpi zing ih kan ngahmi sumpai siseh, hnipuan thilri pawl khal hlu a theih ih cawlhni zing kan ngahmi a hlu zaten tilian harsa tuar pawl kan bawm hai ding” […]\nby CT Media ·\tAugust 20, 2015 ·\nChinland Today Media Team ihsin tuikum ruahtuar ruangih harsa bawmnak hrang ih a din mi Chinland Today Team pawl cun Chin ramkulh lam ih harsa tuar pawl bawmnak pe dingin August 18 zingpit sml 5:00 in Kalaymyo ihsin an pok suak ih Falam ah sunhnu sml 2:00 hrawngah an thleng. Chinland Toay Tem ihsin Pastor Van Bawi Lian le Salai […]\nChin Relief Committee, Falam pawl cun tuini ah Falam khawsung um inn 15 pawl hnenah bawmnak a pe thok tiah thu kan dong. Hi bamwnak hi a siat dan ih zirin class A, B, C, D tiah an then ‘A = Inn bal/siat zomi Ks.300,000\nB = Inn bal hrihlo nan bal tul dinhmun\nks. 200,000 C = Inn umnak hmun ah […]\nFree Mobile Clinic Minaa 400 Lenglo Zohkhen Zo\nSadaw khua ah Free Mobile Clinic in a lak in mina a zoh lai. Zuktu: Salai Lal Nun Uk Salai Lal Nun Uk Free Mobile Clinic in Kalay sehvel tilian harsa tong khua ruk ah mina (408) an zoh zo thu theih a si. “Tui tum tilain harsa tuar pawl a lak in si tuam hlawm thei dingah pawlkom (5) in […]\nby CT Media ·\tAugust 18, 2015 ·